மலேசியா: ஆயிரம் குற்ற  உணர்வுகள் தாங்கிய நிலம்? - குரலற்றவர்களின் குரலாக ஒலிக்கும் பழங்குடி இளைஞர்

கோலாலம்பூர்: `ஆயிரம் குற்ற உணர்வுகள் தாங்கிய நிலம்’ என்ற இந்தத் தலைப்பு எதைப் பற்றிப் பேசவருகிறது என்று வாசகர்களால் அனுமானிக்க முடிந்தால், மனிதாபிமானம் என்ற ஈரப்பசை அவர்களிடத்தில் இருக்கிறது என்று என் மனம் நம்புகிறது. மலேசியாவின் 18 ஆதிகுடிகளில் தெமுவான் இனக்குழுவைச் சேர்ந்த ஓவியரான ஷாக் கோயோக்கை சந்தித்துப் பேசியதிலிருந்து என் மனம் இப்படித்தான் எண்ணிக்கொண்டிருக்கிறது. மக்களின் இயல்பு வாழ்க்கை தலைநகரில் மெல்ல திரும்பிக்கொண்டிருக்கும் வேளையில், உரிமையும் உடைமையும் நசுக்கப்படும் பூர்வகுடி மக்களுக்கான குரலாக தன் ஓவியங்கள் வழி பேசிக்கொண்டிருக்கிறார் ஷாக் கோயோக்.
உலகம் முழுக்கவே ஆதிகுடிகளின் காணி நிலம், கார்ப்பரேட் முதலாளிகளின் கோரப்பசிக்கு அவர்களின் தங்கத்தட்டுகளில் உணவாக மாறிக்கொண்டிருக்கிறது. மலேசியாவும் இதில் விதிவிலக்கல்ல. மலேசிய ஆதிகுடி மக்களின் காணி நிலங்களும் பறிபோகும் அவலம் தொடர்ந்து நடந்துகொண்டேதான் இருக்கிறது. இந்தச் செய்தியை வாசித்துக்கொண்டிருக்கும் நேரத்தில்கூட எங்கோ ஒரு பூர்வகுடியின் வனம் அழிக்கப்பட்டுக்கொண்டிருக்கிறது என்பதை நாம் நம்பித்தான் ஆக வேண்டும். இவ்விவகாரங்களை நேரடியாகப் பேசினாலும், சட்ட ரீதியாக கொண்டு சென்றாலும்கூட அவை ஓர் அனுபவமாக மாறுகிறதே தவிர பூர்வகுடிகளின் வாழ்க்கைக்கு எந்த வகையிலும் வலுசேர்ப்பதாக இல்லை. அதற்கு ஒரு சிறந்த உதாரணம், கடந்த மாதம் `செமெலாய்’ இன பூர்வகுடிகளின் ஒரு நூற்றாண்டுக்கும் மேலான பாரம்பர்ய வனத்தைச் சட்டபூர்வமாக வென்றெடுத்து அதை செம்பனைக் காடாக ஒரு தனியார் நிறுவனம் மாற்றிக்கொண்டிருக்கிறது. பாரம்பர்யம், வரலாறு, பூர்வீகம் எனப் பூர்வகுடிகள் தொடர்ந்து இழந்துகொண்டிருக்கும் அவலங்களையும், சுயத்தை இழத்தலையும் சொல்லில் கொண்டுவருவது மிகச் சிரமமானது. அந்த வலியை ஓவியத்தில் என்றென்றைக்குமாக வரைந்துவைத்திருக்கிறார் ஷாக் கோயோக்.
2008-ம் ஆண்டு வரையத் தொடங்கியவர் இதுவரை நான்கு கண்காட்சிகளை நடத்தியிருக்கிறார். இந்த ஓவியக் கண்காட்சியில் மிக வித்தியாசமான யுக்தியைப் பயன்படுத்தி ஓவியங்களை வரைந்திருக்கிறார் அவர். காட்டில் கிடைக்கும் pandanus எனும் ஒருவகையான தாழையில் வெய்த பாயில் சில ஓவியங்களை வரைந்து காட்சிப்படுத்தியிருக்கிறார். இது குறித்து அவரிடம் பேசியபோது, ``பூர்வகுடிகளின் வாழ்க்கையில் பிரிக்க முடியாத ஒரு தளவாடப் பொருள் என்றால் அது காட்டின் உருப்படிகளைக்கொண்டு அவர்களாலேயே செய்யப்படும் பாய்தான். அதில் நாங்கள் அமர்வோம், உறங்குவோம். எங்களின் ஒவ்வொரு வாழ்கையிலும் இந்தப் பாயின் ஸ்பரிசம் இருக்கிறது. அதைப் பூர்வகுடிகளால்தான் புரிந்துக்கொள்ள முடியும். ஆனால், இன்று பறிபோகும் வனங்களோடு, எங்களின் கைவினைப் பொருள்களும் அடையாளம் தெரியாமல் போய்விடுமோ என்ற ஐயப்பாட்டுக்கு நாங்கள் வந்துவிட்டோம். என்றென்றும் நினைவுகூரும்விதமாக, பண்டனுஸ் தாழையைக்கொண்டு என் அம்மாவையும் அக்காவையும் எங்கள் பாரம்பர்ய பாயைப் பின்னச்செய்து, அதில் பூர்வகுடிகள் சம்பந்தப்பட்ட ஓவியங்களை வரைந்திருக்கிறேன். பூர்வகுடிகளின் வலியாகவும் குரலாகவும் அந்த ஓவியங்கள் இருக்கின்றன” என்றார்.
``நான் சிறுவனாக இருந்தபோது பார்த்த என் வனம் எனக்கு இன்னும் நினைவில் இருக்கிறது. என் வனம் என் கண்முன்பே மாறிக்கொண்டிருந்ததை நான் பார்த்தேன். சில மேம்பாட்டாளர்கள் எனது இருப்பிடத்தைச் சுற்றியுள்ள காட்டில், மரம் வெட்டும் இயந்திரங்களைக்கொண்டு மரங்களை அறுத்து, அவை அடுக்கப்பட்டு லாரிகள் சுமந்து செல்லும் அந்தக் காட்சி இன்னும் எனக்கு நினைவிருக்கிறது. அதை ஓவியத்தில் பேசுகிறேன்.அந்நியர்களின் ஊடுருவலால் கிராம சாலைகள் எவ்வாறு சேதமடைந்தன என்பதும், அவர்களால் கிராமவாசிகள் வெளியே வருவது மிகவும் கடினமாக இருந்ததும் எனக்கு நினைவிருக்கிறது. அதையும் பேசியிருக்கிறேன்.
இளம் பூர்வகுடியை வனத்தின் பாதுகாவலர்களாக நான் பார்க்கிறேன். அந்நிய சக்திகளால் மலேயா புலிகள் வேட்டையாடப்பட்டு, இன்று அழியும் நிலைக்கு வந்துவிட்டன. ஆனால், நான் பூர்வகுடியை வனத்தின் பாதுகாவலர்களாக, ஒரு புலியாகப் பார்க்கிறேன். இந்தக் கூற்றை அறியப்படுத்த எனது 'மெண்ட்ராக்’ எனும் ஓவியத்தில் ஒரு பூர்வகுடியின் குழந்தை முகத்தில் புலியை வரைந்திருக்கிறேன்.விரைவாக நவீனமயமாக்கப்பட்ட மலேசியாவில், நான் எப்போதும் என் மக்கள் எதிர்கொள்ளும் பதற்றத்தையும் அழுத்தத்தையும் என் படைப்புகளின் மூலமாகப் பேச முயல்கிறேன். எங்களின் வாழ்க்கை இயற்கைச் சூழலுடன் தொடர்புகொண்டிருக்கிறது. நவீன நுகர்வோர் மற்றும் பாரம்பர்ய வாழ்க்கை முறைகளுக்கு இடையிலுள்ள பூர்வகுடிகளின் ஏற்றத்தாழ்வுகளை காட்சிப்படுத்தியிருக்கிறேன்.
 எனது கலை, எனது மக்கள், நாங்கள் வளர்ந்த மழைக்காடுகள் இயற்கையின் முக்கியத்துவத்தைப் பிரதிபலிப்பதாகும் என்று ஷாக் கோயோக் பேசி முடிக்கும்போது எங்கள் இருவருக்குள்ளும் அதன் தாக்கத்தை உணர முடிந்தது. இந்த ஓவியக் கண்காட்சியில் மொத்தம் 16 ஓவியங்கள், ஆறு பூர்வகுடி இனக்குழுவின் கதைகளைப் பேசுகின்றன. ஒரு ஓவியத்தில் தன்னையே வரைந்திருக்கிறார் கோயோக். ஆனால், அந்த ஓவியத்துக்கு அவர் வாயை வரையவில்லை. அதன் அர்த்தத்தைச் சொல்லிப் புரியவைக்க வேண்டியதில்லை. ``குரல்கள் அற்றவர்களின் வலியை வேறு எப்படி தெரியப்படுத்துவது. நான் ஒரு பூர்வகுடி. எனக்கு இயற்கையோடு வலுவான தொடர்பு உள்ளது. நான் மழைக்காலத்திலும் காட்டில் மீன்பிடிக்கச் சென்றிருக்கிறேன். காடு எனக்கும் என் நண்பர்களுக்கும் விளையாட்டு மைதானமாக இருந்தது. இந்தப் பழைய நினைவுகள் என்னைத் தொந்தரவு செய்தபடி இருக்கின்றன” இப்படிக் கூறி என்னிடமிருந்து விடைபெற்றார் ஷாக் கோயோக். 36 வயதான ஷாக் கோயோக், ஒரு பட்டதாரி. பூர்வகுடி மக்களுக்கான சமூகச் செயற்பாட்டாளராகவும் இருக்கிறார் என்பது குறிப்பிடத்தக்கது.விகடன் இணையதளத்துக்காக மலேசியாவிலிருந்து யோகி!


`அரிசி பதுக்கினால் கடுமையான நடவடிக்கை!’ எந்த நாட்டில் தெரியுமா?

அரிசி ஏற்றுமதியில் முன்னிலை வகிக்கும் இந்தியா போன்ற நாடுகள் பல கட்டுப்பாடுகளை விதித்துள்ளதால் பிற நாடுகளை நம்பி இருக்கும் மலேசியா போன்ற நாடுகள் பாதிக்கப்பட்டுள்ளன.

மலேசியாவின் அரிசி தேவையில் ஏறக்குறைய 38 சதவிகிதம் வெளிநாடுகளில் இருந்து இறக்குமதி செய்யப்படுகிறது. ஆனால், அரிசி ஏற்றுமதியில் முன்னிலை வகிக்கும் இந்தியா போன்ற நாடுகள் பல கட்டுப்பாடுகளை விதித்துள்ளதால் பிற நாடுகளை நம்பி இருக்கும் மலேசியா போன்ற நாடுகள் பாதிக்கப் பட்டுள்ளன. எனவே, அங்கு அரிசி பற்றாக்குறை மற்றும் அரிசி விலை உயர்வு ஆகியவை உருவாகியுள்ளன.
அந்நாட்டில் இப்படியே அரிசி தட்டுப்பாடு நிலவினால் வருங்காலத்தில் அரிசி விலை மேலும் உயரும் என அஞ்சப்படுகிறது. எனவே, சில வியாபாரிகள் அரிசியை அதிக அளவுக்கு வாங்கி இப்போதே பதுக்கி வைக்கத் தொடங்கி யுள்ளனர். அதேபோல் குடும்பத்தினரும் தங்களால் முடிந்த அளவு அதிக அரிசியை வாங்கி சேர்த்து வைத்து வருகின்றனர். அங்கு நிலவும் இந்த பிரச்னையால் எளிய மக்களுக்கு குறிப்பிட்ட அளவுகூட அரிசி கிடைக்காத நிலை உள்ளது.
``அரிசி கிடைக்க மக்கள் அல்லாடும்போது யாராவது அரிசியைப் பதுக்கினால் நாங்கள் கண்டுபிடித்து வழக்கு தொடுத்து நீதிமன்றத்தில் நிறுத்துவோம்” என்று பிரதமர் அன்வர் கூறியுள்ளார். மேலும், அரிசி பதுக்குவோரைக் கண்காணித்து அமலாக்க நடவடிக்கைகளை எடுக்குமாறு வேளாண், உணவுப் பாதுகாப்பு அமைச்சரும் உத்தரவிட்டுள்ளார்.
கடந்த மாதம் மலேசியாவில் இறக்குமதி செய்யப்படும் அரிசியின் விலை 30 சதவிகிதம் வரை அதிகரித்துள்ளது. இதனால் உள்ளூர் அரிசிக்கு தட்டுப்பாடு ஏற்பட்டுள்ளது. உள்ளூர் அரிசியின் விலைக்கு அரசாங்கம் வரம்பு விதித்துள்ளது. அதனால் உள்ளூர் அரிசி விலையேற வாய்ப்பில்லை. இந்நிலையில், அரிசி விலை உயர்வைத் தடுப்பதற்காக சாபா, சரவாக் மாநிலத்தில் இறக்குமதி செய்யப்படும் ஒரு டன் அரிசிக்கு 950 ரிங்கிட்  (1 Malaysian Ringgit equals 17.63 Indian Rupee) மானியம் வழங்கப்படும் என்று அறிவிக்கப்பட்டுள்ளது.


மலேசியா: மியான்மர் அகதிகளுக்காகக் காலணிகள் கொண்டு அறப்போராட்டம் - என்ன நடக்கிறது?

முகம் தெரியாத அகதிகளுக்காக 1,086 காலணிகளை வரிசைப்படுத்தி, ஒவ்வொரு ஜோடி காலணியும் ஒவ்வொரு அகதிகளுக்கானது என்ற அடிப்படையில் 1,086 காலணிகள்கொண்ட போராட்டம் அமைதியான முறையில் செய்யப்பட்டது.

மலேசியா: நாட்டில் தஞ்சம் அடைந்திருந்த 1,200 மியான்மர் அகதிகளில் 1,086 அகதிகளைத் திரும்ப மியான்மர் நாட்டுக்கே நாடு கடத்திய விவகாரத்தில், தங்கள் அதிருப்தியை வெளிப்படுத்திவருகின்றன, மனித உரிமை சார்ந்த சில தன்னார்வ அமைப்புகள்.
மியான்மர் உள்நாட்டு அரசியலின் உட்பூசல் காரணமாக அங்கு போராட்டம் வெடித்திருக்கும் வேளையில், மக்கள் பாதுகாப்பில்லாத சூழலில் இருக்கிறார்கள். இந்தநிலையில் மலேசியாவில் தஞ்சமடைந்திருந்த குழந்தைகள், பெண்கள், முதியவர்கள் உள்ளிட்ட 1,086 அகதிகளை மியான்மர் ராணுவத்திடம் ஒப்படைக்கும் பொருட்டு மலேசியக் குடி நுழைவுத்துறை திருப்பி அனுப்பியது. பேராக் லுமூட்டிலுள்ள ராயல் மலேசியக் கடற்படை தளத்திலிருந்து மியான்மர் கடற்படையின் மூன்று கப்பல்களில் அவர்கள் நாடுகடத்தப்பட்டனர்.
முன்னதாக கடந்த ஆண்டு முதல் அகதிகள் முகாமில் இருக்கும் மியான்மர் அகதிகள் 1,200 பேரை அவர்களின் சொந்த நாட்டுக்கு அனுப்பப்போவதாக மலேசியக் குடிநுழைவு இலாகா அறிவித்திருந்த வேளையில், அதை எதிர்த்து அம்னெஸ்டி இன்டர்நேஷனல் மலேசியா (Amnesty International Malaysia) மற்றும் அசைலம் அக்சஸ் மலேசியா (Asylum Access Malaysia) எனும் இரு மனித உரிமைக்குழுக்கள் வழக்கு தொடுத்தனர். மியான்மர் அகதிகளை நாடு கடத்தும் குடிநுழைவு துறையின் எண்ணத்துக்கு உயர் நீதிமன்றம் தற்காலிகமாகத் தடைவிதித்தது. ஆனால், அன்றைய தினமே (பிப்ரவரி 23-ம் தேதி) அகதிகள் 1,086 பேரை நாடு கடத்தியது மலேசிய அரசு.
இந்த மனிதாபிமானமற்ற செயலுக்கு ஆட்சேபத்தைத் தெரிவிக்கவும், நாடுகடத்தப்பட்ட 1,086 அகதிகளுக்கு ஆதரவாகவும் வித்தியாசமான முறையில் அறப்போராட்டத்தை முன்னெடுத்தன மனித உரிமைக்குழுக்கள். முகம் தெரியாத அகதிகளுக்காக 1,086 காலணிகளை வரிசைப்படுத்தி, ஒவ்வொரு ஜோடி காலணியும் ஒவ்வொரு அகதிக்கானது என்ற அடைப்பிடையில் 1,086 காலணிகள் கொண்ட போராட்டம் அமைதியான முறையில் செய்யப்பட்டது.
பிப்ரவரி மாத தொடக்கத்திலிருந்து தேசிய ஜனநாயக லீக் (என்.எல்.டி.) அரசாங்கத்திடமிருந்து, மியான்மர் ராணுவம் அதிகாரத்தைக் கைப்பற்றியது. இதனால் அங்கு கிளர்ச்சி வெடித்து மக்கள் போராட்டத்தில் ஈடுபட்டுவருகின்றனர். இந்தப் போராட்டத்தில் இதுவரை 50-க்கும் அதிகமான உயிர்கள் பலியாகியிருக்கின்றன.
சரியான அரசியல் சூழல் இல்லாத இந்தநிலையில் அகதியாகத் தஞ்சமடைந்திருக்கும் மக்களை நாடு கடத்தியது எந்த வகையில் நியாயம் என்றும், இதற்கு அரசாங்கம் பதில் சொல்ல வேண்டும் என்றும் மீண்டும் வழக்கு தொடுக்கப்பட்டிருக்கிறது. அதன் விசாரணை மார்ச் 9-ம் தேதி நடைபெறப்போகும் நிலையில், குடிநுழைவுத்துறை அதிகாரி கைருல் டிசைமி தாவுத், ``அகதிகள் யாரையும் கட்டாயப்படுத்தி அனுப்பவில்லை. இந்த நடவடிக்கைக்கு ஒப்புக்கொண்டதன் அடிப்படையில்தான் அவர்கள் நாட்டுக்குத் திருப்பி அனுப்பப்பட்டிருக்கிறார்கள்’ என்று கூறியிருக்கிறார். அதோடு ரோஹிங்கியா அகதிகள், யு.என்.ஹெச்.சி.ஆர் அட்டைதாரர்கள் அரசியல் புகலிடம் கோரியவர்கள் ஆகியோரை அனுப்பவில்லை என்று அவர் கூறியிருந்தார். ஆனாலும், திருப்பி அனுப்பப்பட்டவர்களில் அரசியல் புகலிடம் வேண்டியவர்கள் இருக்கக்கூடும் என நம்பப்படுகிறது.
இதற்கிடையில், கொரானா அச்சம் காரணத்தால்ல் மலேசியாவில் இன்னும் கட்டுப்பாடுகள் அமலில் இருப்பதால், விதிமுறைகளுக்கு உட்பட்டு இந்தக் காலணி அறப்போராட்டம் செய்யப்பட்டிருக்கிறது. Challenger Malaysia, MISI Solidariti, மலேசிய சோசலிஷக் கட்சி இளைஞர் அணி, மலேசிய சோசலிஷக் கட்சி, சுவாராம் ஆகிய அமைப்புகள் இந்த அறப்போராட்டத்தில் தங்களை இணைத்துக்கொண்டன.- விகடன் இணையதளத்துக்காக மலேசியாவிலிருந்து யோகி


702 ஆண்டுகள் சிறை, 234 பிரம்படிகள்; மகள்களைப் பாலியல் வன்கொடுமை செய்த தந்தை - நீதிமன்றம் அதிரடி

மலேசியாவில் தன்னுடைய மகள்களைப் பாலியல் வன்கொடுமை செய்தவருக்கு 702 ஆண்டுகள் சிறைத் தண்டனை விதித்து, நீதிமன்றம் உத்தரவிட்டிருக்கிறது. மலேசியாவின் ஜோகூர் மாநிலத்திலுள்ள மூவார் குடியிருப்பில் வசித்து வந்த 58 வயது நபர், தன்னுடைய 15 மற்றும் 12 வயது மகள்களை, 2018 முதல் 2023 (ஜூலை) வரை சுமார் 30 முறை பாலியல் வன்கொடுமை செய்திருக்கிறார். இதில் ஒரு சிறுமி கர்ப்பமானதில், இந்த விஷயம் வெளிச்சத்துக்கு வந்தது.
அதையடுத்து, மகள்களைப் பாலியல் வன்கொடுமை செய்த குற்றச்சாட்டில் தந்தை கைதுசெய்யப்பட்டார். இது தொடர்பான வழக்கு நீதிமன்றத்தில் விசாரிக்கப்பட்டதில், குற்றம்சாட்டப்பட்டவர் தனது குற்றத்தை ஒப்புக்கொண்டார். மேலும், இந்தக் குற்றத்துக்கு குறைவான தண்டனை வழங்க வேண்டும் எனவும் கோரிக்கை முன்வைத்தார்.
அதைத் தொடர்ந்து நீதிபதி, ``அவருக்கு வழங்கவிருக்கும் தண்டனை, குற்றவாளி தனது செயல்களைப் பற்றி சிந்திக்கவும், அவர் செய்த மோசமான தவறுகளிலிருந்து பாடம் கற்றுக்கொள்ளவும் வழிவகுக்க வேண்டும். குற்றவாளியின் செயல் இரண்டு சிறுமிகளுக்கு வாழ்நாள் வேதனையாக இருக்கும். எனவே, குற்றவாளிக்கு 234 பிரம்படிகளும், 702 ஆண்டுகள் சிறைத் தண்டனையும் விதிக்கப்படுகிறது. மேலும், இந்த இரண்டு தண்டனைகளையும், ஒரே நேரத்தில் அந்த நபர் அனுபவிக்க வேண்டும்" என்றார்.
சிறுவர்களிடம் பாலியல் குற்றங்களில் ஈடுபடும் குற்றவாளிகளுக்கு மலேசிய சட்ட அமைப்பில் நீண்ட சிறைத் தண்டனை வழங்குவது, வழக்கமானதுதான். இதற்கு முன்னர், ஜோகூரில் சிறுமியிடம் பாலியல் சீண்டலில் ஈடுபட்ட குற்றவாளிக்கு 218 ஆண்டுகள் சிறைத் தண்டனை விதிக்கப்பட்டது குறிப்பிடத்தக்கது.


"தானமாக கொடுத்ததா நெனச்சுக்கோங்க"- முதல்மாத சம்பளத்தை பறிகொடுத்த இளம்பெண்ணுக்கு அதிர்ச்சியளித்த நபர்

தன்னுடைய முதல்மாத சம்பளத்தை அம்மாவுக்கு அனுப்ப முயன்று, தவறுதலாக வேறு யாருக்கோ அனுப்பிவிட்ட இளம்பெண் கண்ணீருடன் வீடியோ வெளியிட்டிருக்கிறார்.

மலேசியாவைச் சேர்ந்த ஃபஹதா பிஸ்தாரி (Fahada Bistari) என்ற இளம்பெண், தான் வாங்கிய முதல்மாத சம்பளத்தை, ஆசை ஆசையாய் தன்னுடைய அம்மாவுக்கு ஆன்லைனில் அனுப்பியிருக்கிறார்.
ஆனால், எதிர்பாரதமாக அந்தப் பணம் வேறு யாரோ ஒருவருக்கு சென்றுவிட்டது. பணத்தைப் பெற்றவரும் அதை திருப்பித்தராமல், ``தானமாகக் கொடுத்ததாக நினைத்துக் கொள்ளுங்கள்!" அந்தப் பெண்ணிடமே கூறியிருக்கிறாராம். இது குறித்து சம்பந்தப்பட்ட பெண்ணும், டிக்டாக்கில் கண்ணீர் மல்க வீடியோ பதிவிட்டிருக்கிறார்.அந்த வீடியோவில், ``இன்று நான் என்னுடைய முதல்மாத சம்பளத்தை வாங்கினேன். கொஞ்சநாள் மட்டுமே வேலைக்குச் சென்றிருந்ததால், சம்பளமும் குறைவுதான். இருப்பினும் அந்தப் பணத்தை என்னுடைய அம்மாவுக்கு அனுப்ப நினைத்தேன். முதல்மாத சம்பளம் என்பதால் பெரும் உற்சாகத்திலிருந்த நான், ஆன்லைனில் அம்மாவுக்குப் பணத்தை அனுப்பும்போது சரியாகக் கவனிக்கவில்லை. பின்னர் பணம் அனுப்பிய ரெசிப்ட்டை வைத்து அம்மாவிடம் கேட்டபோது தான், நான் வேறு யாருக்கோ பணத்தை மாற்றி அனுப்பியது எனக்கே தெரிந்தது.
அதையடுத்து, பணம் அனுப்பப்பட்ட நம்பரை வைத்து அந்த நபரைத் தொடர்புகொண்டபோது, அந்த நபர்  `தானமாகக் கொடுத்ததாக நினைத்துக்  கொள்ளுங்கள்!' என்று கூறிவிட்டார்" எனக் கண்ணீருடன் பேசினார். இந்த வீடியோ வைரலானதைத் தொடர்ந்து, இணையவாசிகள் பலரும் ஃபஹதாவுக்கு ஆறுதல் தெரிவித்துவருகின்றனர்.``ஆன்லைன் பரிவர்த்தனைகள் வந்தபிறகு, வங்கியோ அல்லது ஏடிஎம் மையங்களுக்கோ செல்லாமல் இருந்த இடத்திலிருந்தே பணத்தை யாருக்கு வேண்டுமானாலும் உடனடியாக அனுப்பலாம் என்பது மிகவும் எளிதாகிவிட்டது. இதில் அவ்வப்போது இந்தமாதிரியான சம்பவங்களும் நடப்பதுமுண்டு. இருப்பினும் யாரோ தவறுதலாக மாற்றி அனுப்பிய பணத்தை, அந்த நபர் மனிதாபிமான அடிப்படையிலாவது திருப்பித்தந்திருக்க வேண்டுமல்லவா" எனக் குமுறுகிறார்கள் இந்த வீடியோவை பார்ப்பவர்கள்.


விஷ்ணு விஷாலின் `FIR' படத்திற்கு சில நாடுகளில் தடையா? பின்னணி என்ன?

விஷ்ணு விஷாலின் 'எஃப்.ஐ.ஆர்.' படம் நாளை வெளியாகிறது. இந்நிலையில் 'இப்படம் மலேசியா, குவைத், கத்தார் ஆகிய நாடுகளில் தடை செய்யப்பட்டிருக்கிறது' எனத் தகவல் வெளியாகியிருக்கிறது. விஷ்ணுவும், தனது ட்விட்டர் பக்கத்தில் 'மலேசிய, குவைத் ஆடியன்ஸ் மன்னிக்கவும்' என ட்வீட்டியிருக்கிறார். படத்தை புரோமோட் செய்யும் பொருட்டு ட்விட்டரில் தனது பெயரை இர்ஃபான் அஹமத் என மாற்றியிருக்கிறார். இது படத்தில் அவரது கதாபாத்திரத்தின் பெயர்.
இப்படத்தை விஷ்ணு விஷாலே தயாரித்து, நடித்திருக்கிறார். இப்படம் 22 கோடிக்கு வியாபாரம் ஆகியிருக்கிறது என்கிறார்கள். கௌதம் மேனனின் உதவியாளர் மனு ஆனந்த் இயக்கியுள்ள இப்படத்தில் கௌதம் மேனன், ரெபா மோனிகா, மஞ்சிமா மோகன், ரைசா உள்பட பலர் நடித்திருக்கிறார்கள். இப்படத்திற்கான தடை குறித்து இயக்குநர் மனு ஆனந்திடமே கேட்டேன். "எங்க படத்தை மலேசியா, குவைத், கத்தார் ஆகிய நாடுகளில் தடை பண்ணியிருக்காங்கனு சொல்றது தவறு. அங்கெல்லாம் எங்க படம் சென்ஸார் செய்யப்படலை. படத்தில் 'இஸ்லாம்' உள்பட சில வார்த்தைகள் இடம் பெற்றாலே அங்கே அவர்கள் தணிக்கை செய்யமாட்டார்கள். இது போன்ற விஷயங்களாலே மேற்கண்ட நாடுகள்ல எங்க படம் ரிலீஸ் செய்யப்படலை" என்கிறார் மனு.


மலேசியா, பிலிப்பைன்ஸ், இந்தோனேசியா-வில் பதிவான சக்திவாய்ந்த நிலநடுக்கம்..! - பீதியில் மக்கள்

மக்கள் வசிக்கும் குடியிருப்புகள் அதிர்ந்ததால் மக்கள் வீட்டைவிட்டு பதற்றத்துடன் வெளியேறியதாக முதற்கட்ட அறிக்கைகள் தெரிவிக்கின்றன.

இந்தோனேசியாவின் மேற்கு சுமத்ரா தீவில் இன்று காலை நிலநடுக்கம் ஏற்பட்டுள்ளது. இது தொடர்பாக அமெரிக்கப் புவியியல் ஆய்வகம், "இந்தோனேசியா சுமத்ரா தீவின் மேற்கே 167 கி.மீ தொலைவில் இன்று அதிகாலை 4:06 மணியளவில் நிலநடுக்கம் ஏற்பட்டுள்ளது. அதன் ரிக்டர் அளவு 6.7 எனக் கணக்கிடப்பட்டுள்ளது. சுமத்ரா மாகாணத்தின் தலைநகரான படாங்கிலிருந்து 167 கி.மீ தொலைவில் இந்த நிலநடுக்கம் மையம்கொண்டுள்ளதாகவும், அதனால் மக்கள் வசிக்கும் குடியிருப்புகள் அதிர்ந்ததால் மக்கள் வீட்டைவிட்டுப் பதற்றத்துடன் வெளியேறியதாகவும் முதற்கட்ட அறிக்கைகள் தெரிவிக்கின்றன.
மேலும், `மிதமான ஒரு நிமிடம் நிலநடுக்கம் உணரப்பட்டது’ என்று தேசியப் பேரிடர் தணிக்கை  நிறுவனம் ஆரம்ப அறிக்கையில் தெரிவித்துள்ளது.அதேபோல, பிலிப்பைன்ஸின் தலைநகர் மணிலாவின் அருகில் இருக்கும் லூசன் தீவுப் பகுதியில் சக்திவாய்ந்த நிலநடுக்கம் ஏற்பட்டுள்ளது. இதன் ரிக்டர் அளவு 6.4 எனப் பதிவாகியுள்ளது என நில அதிர்வு கண்காணிப்பு தேசிய மையம் தெரிவித்துள்ளது.
மேலும், மலேசியாவின் கோலாம்பூரிலிருந்து 504 கி.மீ தொலைவில் 6.8 ரிக்டர் அளவில் கடும் நிலநடுக்கம் ஏற்பட்டுள்ளது. இந்த சக்திவாய்ந்த நிலநடுக்கத்தால் வீடுகள், கடைகள், வணிக வளாகங்கள் அதிர்ந்ததாகச் சொல்லப்படுகிறது. இதனால் பீதியடைந்த மக்கள் அலறியடித்துக்கொண்டு வெளியேறி வீதிகளில் தஞ்சமடைந்தனர். இந்த நிலநடுக்கத்தால் ஏற்பட்ட சேதாரங்கள் குறித்து ஏதும் தகவல்கள் வெளியாகவில்லை.


கனிமொழியின் தொடர் முயற்சிக்கு கிடைத்த வெற்றி! -  49 தமிழர்களை மீட்ட சுஷ்மா ஸ்வராஜ்

தி.மு.க-வின் மகளிரணிச் செயலாளரான கனிமொழி கடந்த வருடம் டிசம்பர் மாதம் நெல்லையில் நடைபெற்ற பல்வேறு நிகழ்ச்சிகளில் கலந்துகொள்வதற்காக சென்றிருந்தார். அப்போது தலைவன் கோட்டையைச் சேர்ந்த பெண்கள் கனிமொழியைச் சந்தித்து கோரிக்கை ஒன்று முன் வைத்தனர்.
`மலேசியாவில் மின்சார டவர் அமைக்கும் பணிக்காக எங்கள் ஊரைச் சேர்ந்த 49 பேர்  சென்றார்கள். அப்படிச் சென்றவர்கள் குறித்து எந்தத் தகவலும் எங்களுக்குக் கிடைக்கவில்லை. சமீபத்தில் அவர்களை யாரோ பிடித்து வைத்துள்ளதாகவும், கஷ்டப்படுவதாகவும் வீடியோ ஒன்றை வெளியிட்டு தங்கள் வேதனையை தெரிவித்தனர். அவர்களை மீட்கப் பல அதிகாரிகளைச் சந்தித்தோம் ஒன்றும் பலனில்லை. நீங்கள் எப்படியாவது அவர்களை மீட்டுத் தர வேண்டும்’ எனக் கண்ணீர் மல்க கேட்டுக்கொண்டனர்.  இந்த விவகாரத்தில் நிச்சயம் நடவடிக்கை எடுக்கப்படும் என உறுதியளித்திருந்தார் கனிமொழி.
பிறகு இது தொடர்பாக இந்திய தூதரக அதிகாரிகளிடம் கனிமொழி பேசியபோது, மலேசியாவில் விசா பிரச்னை காரணமாக 49 பேரை பிடித்துவைத்துள்ளதாகத் தெரியவந்துள்ளது. பிறகு அவர்களை விடுவிக்கக் கோரி இந்திய வெளியுறவுத்துறை அமைச்சர் சுஷ்மா ஸ்வராஜுக்கு அழுத்தம் கொடுத்தார். கனிமொழியின் வேண்டுகோளுக்குப் பிறகு சுஷ்மாவும் மலேசிய அதிகாரிகளைத் தொடர்புகொண்டு தமிழர்களை மீட்க நடவடிக்கை எடுத்தார். இதையடுத்து, விசா இல்லாமல் சிக்கியதாக தொடரப்பட்ட வழக்கின் இறுதி விசாரணை இன்று நடைபெறவுள்ளது. இந்த வழக்கு முடிந்த பிறகு மலேசியாவில் உள்ள 49 பேரும் இந்தியா அனுப்பப்படுவார்கள் என அறிவிக்கப்பட்டுள்ளது. அதன்படி நெல்லையைச் சேர்ந்த 49 பேரும் நாளை நாடு திரும்பவுள்ளனர்.


25 ஆண்டுகாலப் போராட்டம்... மலேசியாவின் பிரதமரான அன்வர் இப்ராஹிம் - சுவாரஸ்யப் பின்னணி!

தேர்தல் முடிவுகள் வெளியாகி எந்தக் கூட்டணிக்கும் பெரும்பான்மை கிடைக்கவில்லை. இந்நிலையில் திடீர் திருப்பமாக அன்வர் இப்ராஹிம்  பிரதமாகியிருக்கிறார்.

மலேசியாவின் 15-வது பொதுத் தேர்தல் கடந்த 19-ம் தேதி நடத்தப்பட்டது. இதில் 70 சதவிகித வாக்குகள் பதிவாகின. இருப்பினும் தேர்தல் முடிவுகளில் எந்தக் கட்சிக்கும் பெரும்பான்மை கிடைக்கவில்லை. அன்வர் இப்ராஹிம் தலைமையிலான நம்பிக்கைக் கூட்டணி, முகைதீன் யாசின் தலைமையிலான தேசியக் கூட்டணி, இடைக்கால பிரதமர் இஸ்மாயில் சப்ரி யாகூப் சார்ந்திருக்கும் தேசிய முன்னணி, முன்னாள் பிரதமர் மகாதீர் தலைமையிலான ஜி.டி.ஏ ஆகிய கட்சிகள் தேர்தல் களம் கண்டன. தேர்தல் முடிவுகளில் தேசிய முன்னணி கட்சிக்கும், மகாவீர் ஜி.டி.ஏ கட்சிக்கும் பின்னடைவு ஏற்படவே... பிரதமர் பதவிக்கான போட்டியில் அன்வர் இப்ராஹிமும், முகைதீன் யாசினும் மட்டுமே இருந்தனர். இதில் அன்வர் கட்சிக்கு 82 இடங்களும், முகைதீன் கூட்டணி 73 இடங்களும் வெற்றிப் பெற்றிருந்தன.
இரு தலைவர்களும் அனைத்துக் கட்சிகளுடன் பேச்சுவார்த்தை, ரகசிய கூட்டங்கள் என பல விதமான முயற்சிகளை மேற்கொண்டனர். இருப்பினும்,  மலேசிய மாமன்னர் விதித்திருந்த காலக்கெடுவிற்குள்  சரியான முடிவை எட்ட முடியவில்லை. எனவே, நாட்டின் நலன் கருதி அனைத்து கட்சிகளையும் உள்ளடக்கிய “ஒற்றுமை அரசாங்கம்”  அமைக்கலாம் என்கின்ற ஒரு அறிவுரையை மாமன்னர் வழங்கினார். இது தொடர்பாக அன்வர் முகைதீன் அங்கு இருவரையும் அரண்மனைக்கு அழைத்துப் பேச்சுவார்த்தை நடத்தினார். ஆனால் அன்வர் தரப்புடன் இணைந்து பணியாற்ற தனக்கு விருப்பமில்லை என்பதை உறுதிப்படத் தெரிவித்தார் முகைதீன் யாசின்.
இந்த நிலையில் திடீர் திருப்பமாக தேசிய முன்னணி கட்சி தலைவர்கள் மாமன்னரைச் சந்தித்தனர். அதன் பிறகு ஐக்கிய அரசாங்கத்தை நாங்கள் ஆதரிக்க தாயார். ஆனால் முகைதீன் யாசின் தலைமையில் இந்தக் கூட்டணி அமையாது என்பதைத் திட்டவட்டமாக தெரிவித்தனர். இதனால் மறைமுகமாக அன்வர் இப்ராஹிம்  தலைமையை ஆதரிப்பதாக தகவல் வெளியாகின.
அதை உறுதிப்படுத்தும் விதமாக அன்வர் ஆதரவாளர்கள் சிலர் சமூக வலைதளங்களில் அடுத்த பிரதமர் அன்வர் இப்ராஹிம்  எனப் பதிவிட்டு வந்தனர். இதை மன்னர் மாளிகை அறிவிப்பும் உறுதி செய்தது. மலேசிய மாமன்னர் முன்பு அன்வர் பிரதமராகப் பதவியேற்று இருக்கிறார்.
 25 ஆண்டுகளுக்கு முன்பு மகாதீர் ஆட்சியின் கீழ் துணை பிரதமராக இருந்தவர் அன்வர். தன்பாலின ஈர்ப்பு சர்ச்சையில் சிக்கி சிறையில் அடைக்கப்பட்டார். அதன் பின் அன்வரின் அரசியல் முடிந்ததாகவே அனைவரும் கருதினர். ஆனால் சிறையில் இருந்தபடியே மறுமலர்ச்சி  என்னும் முழக்கத்தையும் தொடங்கி, தன் மனைவி வான் அசிலா நேரடியாக களமிறங்கி அரசியல் நடவடிக்கைகளை மேற்கொண்டார். பிறகு தன் ஆதரவாளர்கள் துணையோடு புது கட்சியைத் தொடங்கி அரசுக்கு எதிராகப் பல போராட்டங்களை முன்னெடுத்து, தன் நீண்ட கால அரசியல் பயணத்தில் வெற்றி கண்டிருக்கிறார்.
அன்வர் இப்ராஹிம் ``தன்னை ஒருமுறை  வாக்களித்து ஆட்சியில் அமர வையுங்கள், நாட்டை நல்ல முறையில் வழிநடத்திச் செல்வேன்'' என்றார். இவரின் 25 ஆண்டுகால முழக்கத்திற்கு மக்களின் பதில் இந்த வெற்றி என்று அவருடைய ஆதரவாளர்கள் கொண்டாடி வருகின்றனர்.


மலேசியாவில் வேகமெடுக்கும்
`சிவகங்கா தொற்று!’ - தமிழகத்தில் தாக்கம் இருக்குமா..?

மலேசியாவில் கொரோனா தொற்று பரவுவது கட்டுப்படுத்தப்பட்டிருந்த நிலையில், `கொரோனா வைரஸின் திரிபு’ எனக் கருதப்படும்` D614G’ வகை வைரஸ் தொற்று கண்டறியப்பட்டுள்ளது. இந்த வைரஸ் கொரோனாவைவிட பத்து மடங்கு வேகமாகப் பரவக்கூடியது.

மார்ச் மாதம் முதல் கொரோனா தடுப்பு நடவடிக்கைகளில் துரிதமாகச் செயல்பட்டுவரும் மலேசியா, சமீபத்தில்தான் `மலேசியாவில் கொரோனா தொற்று கட்டுப்பாட்டில் உள்ளது’ என்று அறிவித்திருந்தது. பொதுமக்கள் மெள்ள மெள்ளத் தங்களின் இயல்பு வாழ்க்கைக்குத் திரும்பிக்கொண்டிருந்த நிலையில்தான், அங்கு ஒரு புதிய பிரச்னை புகையத் தொடங்கியுள்ளது.
சமீபத்தில் சிவகங்கையிலிருந்து மலேசியா திரும்பிய நபரிடம் நடத்திய பரிசோதனையில் அவருக்கு கொரோனா தொற்று உறுதிசெய்யப்பட்டது. அதோடு அவருக்கு உறுதிசெய்யப்பட்டது  `கொரோனா வைரஸின் திரிபு’ எனக் கருதப்படும் `D614G’ வகை வைரஸ் தொற்று என்று மலேசிய மருத்துவ ஆராய்ச்சி நிறுவனம் கண்டறிந்துள்ளது.
SARS-CoV-2-ல் உள்ள ஸ்பைக் புரோட்டீன் அமினோ அமில மாற்றம் தான் D614G பிறழ்வு வகை. இந்தப் பிறழ்வு அமினோ அமிலத்தின் 614 நிலையில் D-யில் (அஸ்பார்டிக் அமிலம்) இருந்து G ஆக (கிளைசின்) மாற்றுகிறது. ஆரம்ப D 614 இப்போது G 614 என மாறுபடுகிறது. எனவே, `D614G’  என்றழைக்கப்படுகிறது.
கடந்த ஜூலை மாதம் கொரோனா வைரஸின் ஒருவகைத் திரிபான D614G வகை கண்டறியப்பட்டது. இந்த வகை வைரஸ் திரிபு `சூப்பர் ஸ்பிரெட்டர்' (Super Spreader) வகையைச் சேர்ந்தது.  ஒரு தனிநபரிடமிருந்து பலருக்கு ஒரே நேரத்தில் தொற்று பரவுவதை `கிளஸ்டர்’ என்பார்கள். இதில் ஒரு சில கிளஸ்டர்கள் மட்டுமே 'சூப்பர் ஸ்பிரெட்டர்' வகையைச் சார்ந்தவையாக இருக்கும். முந்தைய கிளஸ்டர்களின் இயல்பைவிட D614G வகை சற்று வீரியமானது என்று கூறப்படுகிறது.
மலேசியச் சுகாதார இயக்குநர் டாக்டர் நூர் ஹிஷாம் அப்துல்லா,  “மலேசியாவில் D614G பிறழ்வுகொண்ட கொரோனா வைரஸ் கண்டறியப்பட்டதால் அனைவரும் மிகுந்த கவனத்துடன் இருக்க வேண்டும். இந்த வகை வைரஸ், ஒரு நபரிலிருந்து மற்ற நபருக்கு கொரோனாவைவிட பத்து மடங்கு எளிதாகவும், வேகமாகவும் பரவக்கூடியது. தற்போது இது குறித்த ஆரம்பகட்ட பரிசோதனை நடைபெற்றுவருகிறது. உறுதியான நிலவரம் விரைவில் வெளியிடப்படும்” என்று  கூறியுள்ளார்.
மேலும் அவர் தனது ஃபேஸ்புக் பதிவில், “இவ்வகை பிறழ்வு  ஜூலை மாதம்தான் கண்டறியப்பட்டுள்ளது. தற்போது ஆய்விலுள்ள தடுப்பூசிகள் இந்த வகைகளுக்குச் சேராது அல்லது பயனற்றதாக இருக்கும். எனவே, மக்கள் சுகாதாரத்துறை நடவடிக்கைகளைத் தொடர்ந்து பின்பற்ற வேண்டும். சரியான சமூக இடைவெளியைக் கடைப்பிடிக்க வேண்டும்;  முகக்கவசங்களை அணிய வேண்டும்.
தற்போதைய நிலைமை கட்டுப்பாட்டில் உள்ளது. மேலும், பல முயற்சிகளை மலேசிய பொது சுகாதார அதிகாரிகள் விரைந்து மேற்கொண்டுவருகிறார்கள். பொதுமக்களின் ஒத்துழைப்பால் மட்டுமே இதைக் கட்டுப்படுத்துவதைச் சாத்தியமாக்க முடியும்” என்று பதிவிட்டுள்ளார்.
மலேசியாவின் குடியுரிமை பெற்ற 57 வயது மதிக்கத்தக்க நபர் ஒருவர் கடந்த ஜூலை 23-ம் தேதி சிவகங்கையிலிருந்து மலேசியா வந்தடைந்தார். விமானநிலையத்தில் அவருக்கு மேற்கொண்ட பரிசோதனையில் எந்த அறிகுறிகளும் தென்படவில்லை. அவர் வீட்டில் தனிமைப்படுத்திக்கொள்ள அறிவுறுத்தப்பட்டுள்ளார். ஆனால் அவர், தான் நடத்தும் உணவகத்தில் சென்று பணிபுரிந்ததன் மூலம் மலேசியாவின் தனிமைப்படுத்துதல் விதிமுறைகளை மீறியுள்ளார். அதோடு அடுத்த சில நாள்களில் மீண்டும் அவருக்குப் பரிசோதனை செய்ததில் தொற்று இருப்பது உறுதியானது.
அடுத்த சில தினங்களில் அவரின் மகன் உட்பட அங்கு பணியாற்றிய பலருக்கும் தொற்று உறுதிசெய்யப்பட்டுள்ளது. அந்த உணவகத்தை ஒட்டி பள்ளி ஒன்று செயல்பட்டுவருகிறது. அந்த உணவகத்துக்கு வந்த வாடிக்கையாளர்களுக்கும் தொற்று உறுதிசெய்யப்பட்டுள்ளது.
மலேசியாவின் கெடா மாநிலத்தில், இந்த உணவகம் செயல்பட்டுவந்த பகுதியைச் சுற்றி மக்கள் நடமாடக் கட்டுப்பாடு விதிக்கப்பட்டது. அதோடு, அங்குள்ள பல்லாயிரக்கணக்கானவர்களுக்குப் பரிசோதனை மேற்கொள்ளப்பட்டுள்ளது. கெடா பகுதியிலிருந்து அண்டை மாநிலங்களுக்கும்  சிவகங்கா தொற்று பரவியுள்ளது. மலேசியாவில் இதுவரை இல்லாத அளவுக்குக் குறுகியகாலத்தில் அதிகமானோர் இவ்வகைத் தொற்றால் பாதிக்கப்பட்டுள்ளனர்.
தமிழகத்தின் சிவகங்கை மாவட்டத்திலிருந்து மலேசியா சென்ற நபருக்கு D614G வகை தொற்று உறுதி செய்யப்பட்டிருக்கிறது. அப்படியானால், இந்த வகைத் தொற்று அவருக்குத் தமிழகத்திலிருந்து பரவியதா... சிவகங்கையில் அவர் இருந்த பகுதியில் இந்த வகைத் தொற்று பரவுகிறதா என்பது குறித்த விசாரணையைச் சுகாதாரத்துறை எந்தக் காலதாமதமும் செய்யாமல் உடனடியாக மேற்கொள்ள வேண்டும்.


லியோனி: நிகழ்ச்சிக்குத் தாமதம்; ரசிகர்கள் வாக்குவாதம்; மலேசியாவில் நடந்தது என்ன?

அரங்கத்துக்கு வந்த லியோனி டீமுடன் மிச்சமிருந்த பார்வையாளர்கள்ல சிலர் கடுமையா வாக்குவாதம் செய்ததும் நடந்தது என்கிறார்கள்.

பட்டிமன்றம் நடத்துவதற்காக மலேசியா சென்ற லியோனி தலைமையிலான டீம் அங்கு குறிப்பிட்ட நேரத்தில் நிகழ்ச்சியை நடத்திக் கொடுக்கவில்லையென்றும், இதனால் நிகழ்ச்சியைப் பார்க்க வந்திருந்த பார்வையாளர்கள் மற்றும் நிகழ்ச்சி ஏற்பாட்டாளர்களிடையே கடும் வாக்குவாதம் லியோனி முன்னிலையிலேயே நடந்ததென்றும், ஒருகட்டத்தில் நிகழ்ச்சி ஏற்பாட்டாளர்களிலேயே சிலர் லியோனியைக் குற்றம் சொல்ல, லியோனிக்கும் அவர்களுக்குமே கூட சண்டை வந்து அது போலீஸ் புகார் வரை சென்றதாகவும், அந்த வீடியோக்கள் சொல்கின்றன.உண்மையில் என்ன நடந்தது என சம்பந்தப்பட்டவர்கள் தரப்பில் விசாரித்தோம்.
`மலேசிய நாட்டின் சில நகரங்களில் ஏப்ரல் கடைசி வாரம் தொடங்கி மே முதல் தேதி வரை தொடர்ந்து லியோனியின் நிகழ்ச்சிகளுக்கு ஏற்பாடு செஞ்சிருந்தாங்க. கொரோனாவால சில ஆண்டுகள் அவருடைய நிகழ்ச்சிகள் அங்க நடக்காததால் இந்த முறை டிக்கெட்டுகள்லாம் சில நாட்கள் முன்னதாகவே  முழுமையாக விற்கப்பட்டுவிட்டது.பொதுவாகவே லியோனியின் நகைச்சுவைப் பேச்சுக்கு ரசிகர் கூட்டம் அதிகமா இருக்கும். இந்த முறையும் மலேசிய மக்கள் நிகழ்ச்சியைப் பார்க்க ரொம்பவே ஆர்வமா இருந்தாங்க.நான்கு நாள் நிகழ்ச்சின்னு திட்டமிட்டு மலேசியா வந்திருந்தாங்க லியோனி தலைமையிலான டீம். முதல் மூன்று நாட்கள் மூணு இடங்கள்ல எவ்விதப் பிரச்னையும் இல்லாம நிகழ்ச்சி நடந்திடுச்சு. நான்காவது நாள் பினாங்கில் நடந்த நிகழ்ச்சியிலதான் பிரச்னை.
மூணு மணி நேரத்துக்கு மேலாகியும் லியோனி தலைமையிலான டீம் அங்க வராததால பார்வையாளர்கள்ல கொஞ்சம் பேர் ‘எங்களுக்கு டிக்கெட் கட்டணம் திருப்பித் தரப்படணும், இல்லாட்டி சட்ட நடவடிக்கை எடுப்போம்' என கத்திட்டு அரங்கத்துல இருந்து வெளியேறிப் போயிட்டாங்க.அதுக்குப் பிறகு அரங்கத்துக்கு வந்த லியோனி டீமுடன் மிச்சமிருந்த பார்வையாளர்கள்ல சிலர் கடுமையா வாக்குவாதம் செய்ததும் நடந்தது. அதுக்குப் பிறகு இருந்த ஆடியன்ஸை வச்சு ஒருவழியா நிகழ்ச்சியை நடத்தி முடிச்சுட்டுப் போனாங்க’’ என்கின்றனர், நிகழ்ச்சியை ஏற்பாடு செய்தவர்களுக்கு நெருக்கமான சிலர்.
சம்பந்தப்பட்ட இடத்துக்கு லியோனி வரத் தாமதமானதன் காரணமாகப் பரவிய சில தகவல்கள்தான் லியோனி தரப்பை அதிர்ச்சிக்குள்ளாக்கி இருக்கிறதாம். அதாவது குறிப்பிட்ட நேரம் முன்கூட்டியே தெரிந்தும், அது குறித்துக் கவனம் செலுத்தாமல் ஹோட்டலில் ஓய்வெடுத்தார் லியோனி என்கிற தகவல்தான் அது.இந்தச் சம்பவம் தொடர்பான தகவல்கள் தமிழ்நாடு வரை பரவ, உடனடியாக நிகழ்ச்சி ஏற்ப்பாட்டாளர்கள் மலேசிய மீடியாவை அழைத்து ஒரு விளக்கத்தையும் தந்திருக்கிறார்கள்.
மழை, அதைத் தொடர்ந்து நிகழ்ந்த போக்குவரத்து நெருக்கடி காரணமாகவே நிகழ்ச்சி தாமதமானதாகவும், கூட்டத்தில் ஒரு சிலரே இந்தப் பிரச்னையைப் பெரிதாக்கியதாகவும், நிகழ்ச்சியைப் பார்க்காமல் திரும்பிச் சென்றவர்களுக்கு டிக்கெட் பணத்தைத் திரும்பத் தர நடவடிக்கை எடுக்கப்படும் எனவும் சொல்கிறது அந்த விளக்கம்.இது குறித்துக் கேட்கலாமென நாம் லியோனியையே தொடர்பு கொண்டோம்.நமது அழைப்பை எடுத்த அவரது மனைவி, ’அது ஒரு சாதாரண சின்ன விஷயம்ங்க. நிகழ்ச்சி திட்டமிட்டபடி நடந்து முடிஞ்சிடுச்சு. கொஞ்சம் பேர் இதை எதுக்குப் பெரிசாக்குறாங்கன்னே தெரியலை. அவரு இப்ப தூங்கிட்டிருக்கார். அதுவும் போக இந்த விஷயத்துல பேசறதுக்கு இனிமே ஒண்ணுமில்ல’ என முடித்துக் கொண்டார்.


ஆப்கனைத் தொடர்ந்து மலேசியா, கர்நாடகாவிலும் நிலநடுக்கம்!

இந்தியா, மலேசியா மற்றும் ஆப்கானிஸ்தான் போன்ற உலகின் பல்வேறு பகுதிகளில் அடுத்தடுத்து நிலநடுக்கம் ஏற்பட்டுவருகிறது.

இந்தியா, மலேசியா, ஆப்கானிஸ்தான் போன்ற உலகின் பல்வேறு பகுதிகளில் அடுத்தடுத்து நிலநடுக்கம் ஏற்பட்டுவருகிறது.கர்நாடகா:இந்தியாவில் கர்நாடக மாநிலம், ஹாசன் மாவட்டத்தில் இன்று அதிகாலை 4.30 மணியளவில் லேசான நிலநடுக்கம் ஏற்பட்டது. இந்த நிலநடுக்கமானது சுற்றி 50 கி.மீ தொலைவுக்கு உணரப்பட்டதாகக் கூறப்படுகிறது. அதிகாலையில் ஏற்பட்ட நிலநடுக்கம் காரணமாக மக்கள் அச்சத்தில் தங்கள் வீடுகளை விட்டு வெளியேறி சாலைகளுக்கு வந்தனர். இது தொடர்பாக கர்நாடக மாநில இயற்கை பேரிடர் கண்காணிப்பு மையம் வெளியிட்டிருக்கும் அறிக்கையில், ``இந்த நிலநடுக்கத்தின் தீவிரம் மிதமானது. இவ்வகை நிலநடுக்கம் மக்களுக்கு எந்த பாதிப்பையும் ஏற்படுத்தாது. தீவிர பூகம்பம் ஏற்படுவதற்கான வாய்ப்பு மிகவும் குறைவு. எனவே மக்கள் பயப்படத் தேவையில்லை" என்று கூறியுள்ளது.
மலேசியா:-மலேசியாவின் கோலாலம்பூரிலிருந்து மேற்கு திசையில் 561 கி.மீ தொலைவில், நேற்று நள்ளிரவு 12.38 மணி அளவில் 5.1 ரிக்டர் அளவிலான நிலநடுக்கம் ஏற்பட்டது. நிலநடுக்கம் காரணமாக அந்தப் பகுதி மக்கள் தங்களின் குடியிருப்புகளிலிருந்து வெளியேறி சாலைகளில் தஞ்சம் புகுந்தனர்.
ஆப்கன்:ஆப்கானிஸ்தானின் பக்திகா மாகாணத்தில் நேற்று அதிகாலை 1.30 மணியளவில் சக்திவாய்ந்த நிலநடுக்கம் ஏற்பட்டது. இந்த நிலநடுக்கத்தால் இதுவரை 1,000 பேர் வரை உயிரிழந்திருப்பதாகவும், 1,500-க்கும் அதிகமானோர் படுகாயமடைந்திருப்பதாகவும் பக்திகா மாகாணத்தின் அரசு செய்தித் தொடர்பாளர் தகவல் தெரிவித்துள்ளார். மேலும், கட்டட இடிபாடுகளில் சிக்கியிருப்பவர்களை மீட்கும் பணி தொடர்ந்து நடைபெற்றுவருகிறது.
இந்த நிலநடுக்கத்தின் தாக்கம், பாகிஸ்தான் தலைநகர் இஸ்லாமாபாத்திலிருந்து 334 கி.மீ. தொலைவிலும், ஜம்மு காஷ்மீரிலிருந்து 445 கி.மீ. தொலைவிலும் மையம் கொண்டிருந்ததாக இந்தியாவின் தேசிய நிலநடுக்கவியல் மையம் தகவல் தெரிவித்துள்ளது.


48 மணி நேரத்தில் 4.68 மில்லியன் டாலர் வசூல்... கடன் சுமையைக் குறைக்க மலேசியா அரசு பலே ஐடியா!

புதிய அரசு, நல்ல விடியலுக்கான நம்பிக்கை, ஊழலை வேரறுத்த திருப்தி... என மலேசியாவின் சந்தோஷத் தருணங்களில் மற்றுமோர் இலக்கை நிர்ணயித்திருக்கிறார் புதிய நிதி அமைச்சர் லிம் குவான் எங். மே-9 அன்று வரலாற்றுச் சிறப்புமிக்க வெற்றியைப் பெற்று பதவியேற்றிருக்கும் புதிய அரசு, மலேசியச் சீரமைப்புப் பணியில் வேகம் காட்டிவருகிறது.
ஒரு சின்ன ஃப்ளாஷ்பேக்.  மலேசியாவின் முன்னாள் பிரதமர் நஜிப் துன் ரசாக் ஆட்சி, அதிகம் எதிர்பார்க்கப்பட்ட ஆட்சிதான். அவர் 2009-ம் ஆண்டில் நாட்டின் ஆறாவது பிரதமராகப் பதவி ஏற்றபோது அவரின் தந்தையைப்போல் சிறப்பாகச் செயல்படுவார் என்றே எதிர்பார்க்கப்பட்டது. (நஜிப் துன் ரசாக், மலேசியாவின் இரண்டாவது பிரதமராக இருந்த துன் அப்துல் ரசாக்கின் மகன்.) அந்த நம்பிக்கை படிப்படியாகக் குறைந்து, நாட்டின் கடன் சுமை வேகமாக ஏற ஆரம்பித்தது.
நஜிப் ஆட்சிக்காலத்தில் நடந்த 1எம்.டி.பி (1MDB - 1Malaysia Development Berhad) நிறுவனத்தின் பல மில்லியன் டாலர் ஊழல், ஒரே கட்சி ஆட்சி செய்யப்பட்டு வந்த மலேசியாவின் வரலாற்றையே மாற்றி எழுதியது. அதோடு, என்னதான் நஜிப் `நாட்டின் கடன் சுமை கட்டுக்குள்தான் இருக்கிறது. 55 சதவிகித ஜிடிபி அளவை அது தாண்டவில்லை; 50.8 சதவிகிதம்தான் இருக்கிறது. எதிர்க்கட்சிகள் தவறான உருவகம் செய்யப்பார்க்கின்றன' என விளக்கம் சொல்ல முயன்றாலும், `நாடு திவாலாகிவிடுமோ!' என்ற அச்சம் மக்கள் மனதில் உருவாவதை அவரால் தடுக்க முடியவில்லை. இதன் விளைவுதான் அரசியலில் மக்கள் நடத்திக்காட்டிய அதிரடி மாற்றம்.
நஜிப் பதவியிழந்தார். பல்வேறு ஊழல் குற்றங்களுக்குள் இப்போது நிறுத்தப்பட்டிருக்கிறார். கிட்டத்தட்ட ஒரு டிரில்லியன் ரிங்கிட் கடன் சுமை அனைவரையும் பதறவைக்க, ஏதாவது செய்தே ஆகவேண்டிய கட்டாயத்தில் நாடு தன்முனைப்பைத் தொடங்கியுள்ளது.
நிக் ஷாசாரினா பக்தி என்கிற 27 வயதுப் பெண், க்ரௌடு ஃபண்டிங் முறையில் நாட்டின் ஒரு டிரில்லியன் கடன் சுமையைக் குறைக்க எடுத்த முதல் முயற்சியே, நிதியமைச்சர்  லிம்மின் `மலேசிய நம்பிக்கை நிதி' உருப்பெற காரணம்.
மே 30-ம் தேதி தொடங்கப்பட்ட இந்தத் திட்டம், 24 மணி நேரத்துக்குள் 7 மில்லியன் ரிங்கிட் (2.35 மில்லியன் டாலர்) குவித்துள்ளது. 48 மணி நேரத்துக்குள் 18.6 மில்லியன் ரிங்கிட் (4.68 மில்லியன் டாலர்). `இந்த கலெக்‌ஷன், மக்களின் நம்பிக்கையைப் பெறுமா?' என்ற கேள்விக்கு லிம்மின் சிம்பிளான பதில் ``மக்கள், தங்கள் நாட்டுப்பற்றை வெளிப்படுத்தும்போது அதை வரவேற்கவே செய்வோம். இது, மலேசியர்கள் அனைவரும் ஓர் இதயம், ஓர் உணர்வு, ஓர் உடல் என்பதை வெளிப்படுத்தும் தருணம்" என்கிறார். அதோடு நிற்காமல், வெளிப்படைத்தன்மைக்காக மலேசிய நம்பிக்கை நிதியில் பணம் செலுத்துவதற்கென தனியாக வங்கிக்கணக்கு எண் வழங்கப்பட்டுள்ளது.
2018-ம் ஆண்டில் நடக்கும் இந்த முயற்சியின் முன்னோடி, ஏற்கெனவே 1998-ம் ஆண்டில் தென்கொரியர்கள் நிகழ்த்திக்காட்டியதுதான். அது 1998-ம் ஆண்டின் தொடக்கம். தென்கொரிய மக்கள் தங்களின் வாழ்நாள் சேமிப்பாக வைத்திருந்த தங்கத்தை எல்லாம் வாரி வழங்கி,  சற்றும் தயங்காமல் தன் தாய்நாட்டின் கடனைத் தீர்க்க வரிசைகட்டி நின்றார்கள். அவை உழைப்பைக் கொட்டி ஈட்டிய தங்கம் மட்டுமல்ல; அவர்கள் வாழ்க்கையின் அதிமுக்கியத் தருணங்களின் சாட்சிகளும்கூட. கல்யாண மோதிரங்கள், மெடல்கள், வியாபார வெற்றிக்காகவும் அறுபதாவது பிறந்தநாளுக்காகவும் வழங்கப்படும் அதிர்ஷ்ட தங்கச்சாவிகளையும்கூட தயங்காமல் நாட்டுக்காக அள்ளிக்கொடுத்ததில் ஐ.எம்.எஃப் கடன் மூன்று வருடத்துக்கு முன்னதாகவே அடைக்கப்பட்டது.
கொட்டிக்கொடுத்த கொரியர்களின் நாட்டுப்பற்றுக்கு எந்த வகையிலும் குறைவில்லாமல் மலேசியர்களும் கொள்கையை முன்னெடுக்கிறார்கள். ஒருவேளை இந்தக் கடன் சுமை குறையாமல் இருக்குமேயானால், பிறக்கும் ஒவ்வொரு மலேசியக் குழந்தையும் 33,000 ரிங்கிட் கடனுடன்தான் பிறக்கும் என்ற பயம் நாட்டையே உந்தித்தள்ளுகிறது.
ஊழலுக்கு எதிராக மலேசியர்களின்  பெருமுயற்சியாகவே இந்தக் கூட்டுமுயற்சி பார்க்கப்படுகிறது. ஆதிக்கச்சக்திகளுக்கும்   அநியாயத்துக்கும் எதிராக மக்கள் ஒன்று திரளும்போதெல்லாம் வென்றே தீர வேண்டும் என்பதே எல்லோரின் விருப்பம்!
ஆல் தி பெஸ்ட் மலேசியா!


கொரோனா அச்சுறுத்தல் - மலேசியாவில் ஆகஸ்ட் 1 வரை அவசரநிலை பிரகடனம்!

மலேசியா நாட்டின் மன்னர், 50 வருடங்களுக்குப் பிறகு நாடு தழுவிய அவசரகால நிலையை (State of Emergency) அறிவித்திருக்கிறார். இது ஆக்ஸ்ட் 1-ம் தேதி வரை அமலில் இருக்கும் என்பதால், மலேசிய நாடாளுமன்றக் கூட்டங்கள் இடைநிறுத்தப்படும்.

கடந்த டிசம்பர் மாதம் சீனாவின் வூஹான் மாகாணத்திலிருந்து பரவத் தொடங்கிய கொரோனா வைரஸ் தொற்று தற்போது உலகம் முழுவதும் பரவியிருக்கிறது. உலக நாடுகள் அனைத்தையும் அச்சுறுத்திவரும் இந்த வைரஸ் தொற்றுப் பரவலைக் கட்டுக்குள் கொண்டு வர ஊரடங்கு உள்ளிட்ட பல்வேறுகட்ட நடவடிக்கைகள் மேற்கொண்டு வரப்படுகின்றன. அமெரிக்கா, பிரிட்டன், சீனா உள்ளிட்ட சில நாடுகளில் கொரோனா தடுப்பு மருந்துகள் இறுதிக்கட்ட சோதனையில் உள்ளன.பிரிட்டன், தென்னாப்பிரிக்காவில் புதிய வகை கொரோனா வைரஸ் பரவத் தொடங்கி மக்களை மீண்டும் அச்சத்தில் ஆழ்த்தியிருக்கிறது. உலகம் முழுவதும் சுமார் ஒன்பது கோடிக்கும் அதிகமானவர்கள் கொரோனா தொற்றால் பாதிக்கப்பட்டிருக்கிறார்கள்.மலேசியாவிலும் கொரோனா பரவல் தொடர்ந்து அதிகரித்துவருகிறது. அதைத் தொடர்ந்து, மலேசியா முழுவதும் இரண்டு வார காலத்துக்கு ஊரடங்கை நீட்டித்து அந்நாட்டு பிரதமர் முஹைதீன் யாசின் நேற்று அறிவித்திருந்தார். இந்த ஊரடங்கு இன்று நள்ளிரவு முதல் வரும் 26-ந் தேதி வரை அமலில் இருக்கும் என அறிவிக்கப்பட்டிருந்தது.
இந்நிலையில், மலேசியா நாட்டின் மன்னர் 50 வருடங்களுக்கு பிறகு நாடு தழுவிய அவசரகால நிலையை (State of Emergency) அறிவித்திருக்கிறார். இது ஆக்ஸ்ட் 1-ம் தேதி வரை அமலில் இருக்கும் என்பதால், மலேசிய நாடாளுமன்றக் கூட்டங்கள் இடைநிறுத்தப்படும். தற்போதைய பிரதமர் முஹைதீன் யாசின் தொற்றுநோய் முடிவுக்கு வரும் வரை தேர்தலை எதிர்கொள்ள முடியாத சூழலை அவசரநிலை பிரகடனம் உருவாக்கியிருக்கிறது.மலேசிய பிரதமர் முஹைதின் யாசின் (Muhyiddin Yassin)  தலைமையிலான அமைச்சரவைப் பரிந்துரையை ஏற்று அந்நாட்டில் அவசரநிலையை மலேசிய மன்னர் சுல்தான் அப்துல்லா ஹாஜி அகமத் ஷா பிரகடனப்படுத்தியிருக்கிறார். மலேசியாவின் அவசரநிலை அறிவிப்பு, தனியார் மருத்துவமனைகளின் செயல்பாடுகள் உட்பட கோவிட் -19 வைரஸ் தொற்று பரவலைச் சமாளிக்க பிரதமர் முஹைதீனின் நிர்வாகத்துக்கு அதிக அதிகாரத்தை அளிக்கிறது. மேலும், காவல்துறை மற்றும் ராணுவத்தை பொது சுகாதார நடவடிக்கைகளுக்கு உதவ அனுமதிக்கவும் வழிவகை செய்கிறது.
இது குறித்துப் பேசிய மலேசிய பிரதமர் முஹைதீன் யாசின், ``பொருளாதார நாசவேலைகளைத் தடுக்க விலைக் கட்டுப்பாடுகள் போன்ற நடவடிக்கைகளை அறிமுகப்படுத்தலாம். அவசரநிலை ஆகஸ்ட் 1-ம் தேதி வரை அமலில் இருக்கும். நோய் தொற்று விரைவில் குறையாது. தொற்றுநோய் குறைந்துவிட்டதாக குழு அறிவித்தவுடன் தேர்தல்கள் நடத்தப்படும். அப்போதுதான் வாக்களிப்பது பாதுகாப்பானதாக இருக்கும்" என்றார்.
 மேலும், தற்போதைய அவசரநிலை பிரகடனத்தால் கூட்டரசு அரசாங்கம், மாநில அரசாங்கச் செயல்பாடுகளிலும், பொருளாதார நடவடிக்கைகளிலும்  பாதிப்பு இருக்காது. அவசரநிலை என்பது ராணுவ அதிகார கட்டுப்பாட்டைக் குறிப்பதும் ஆகாது. அவசரநிலை தொடர்பாக மாமன்னருக்கு ஆலோசனை வழங்க எம்.பி-க்கள், சுகாதார அதிகாரிகள் கொண்ட குழு அமைக்கப்படும்" என்றார் பிரதமர் முஹைதீன் யாசின்.மலேசியாவின் அவசரநிலை காலத்தில் நாடாளுமன்றக் கூட்டங்கள் நடைபெறாது என்றும், பொதுத்தேர்தல், இடைத்தேர்தல்கள் நடத்தப்பட மாட்டாது என்றும், அதேநேரத்தில் நீதிமன்றங்கள் வழக்கம்போல் இயங்கும் என்றும் தெரிவிக்கப்பட்டிருக்கிறது. மன்னரின் அவசரநிலை அறிவிப்புக்குப் பிறகு மலேசிய ரிங்கிட் (Ringgit) மற்றும் நாட்டின் முக்கியப் பங்குகளின் குறியீடுகள் குறைந்திருப்பது குறிப்பிடத்தக்கது.


இயற்கையில் கலந்த முகமது இத்ரீஸ்!

இயற்கையில் கலந்த முகமது இத்ரீஸ்!

மலேசியா நாட்டில் உள்ள ‘பினாங்கு பயனீட்டாளர் சங்கத்தின்’ (Consumers Association of Penang) தலைவர் எம்.எஸ். முகமது இத்ரீஸ் (93) இன்று இயற்கையுடன் கலந்தார். மலேசியா நுகர்வோர் உரிமை, சுற்றுச்சூழல், இயற்கை விவசாயம்... குறித்த விழிப்புணர்வு பணிகளில் முனைப்புடன் செயல்பட்டு வந்தார்.
சுமார் 50 ஆண்டுகளுக்கு முன்பு தொடங்கப்பட்ட பினாங்கு பயனீட்டாளர் சங்கத்தை, மக்கள் இயக்கமாக மாற்றிக்காட்டிய பெருமைக்குரியவர். எளிமை, நேர்மை, தலைமைப் பண்பு, களப்போராட்டம்... போன்றவற்றில் முன்னுதாரணமாகச் செயல்பட்டவர். மலேசியாவில் சுற்றுச்சூழல் விழிப்புணர்வில் அதீத ஆர்வம் காட்டினார். இவரது அமைப்பு தொடர்ந்து கொடுத்த அழுத்தம் கரணமாகத்தான், 1975-ம் ஆண்டு, மலேசிய அரசாங்கம் ‘சுற்றுச்சூழல் துறையை’ உருவாக்கியது.
அந்நாட்டில் உள்ள மக்கள் விஷமில்லாத உணவு உண்ண வேண்டும் என்பதற்காக விவசாயம் சார்ந்த பல நிகழ்ச்சிகளை நடத்தினார். அந்நாட்டு விவசாயிகளைத் தமிழ்நாட்டுக்கு அனுப்பி இயற்கை விவசாயம் கற்று வரச்செய்து, பினாங்கு மாநிலத்தில் இயற்கை விவசாயத்தைப் பரப்பிய முன்னோடி இவர். இயற்கை வேளாண் விஞ்ஞானி கோ.நம்மாழ்வாரை, மலேசியாவுக்கு வரவழைத்து, தமிழ், சீன, மலேசிய விவசாயிகளுக்கு இயற்கை விவசாய நுட்பங்களைக் கற்றுக்கொடுக்க வைத்தார். மலேசியா நாட்டு மக்களால், பெரிதும் மதிக்கப்பட்ட முகமது இத்ரீஸ் பூர்வீகம், தமிழ்நாட்டில் உள்ள ராமநாதபுரம் என்பது குறிப்பிடத்தக்கது.


இருளிலிருந்து வெளிச்சத்துக்கு…  மலேசியத் தமிழ் இளைஞர்களின் நம்பிக்கையான தோழமை | இவர்கள் | பகுதி 24

``மலேசியாவின் My Skills Foundation எனும் தொண்டு நிறுவனத்தின் பணிகள் சமூக சீர்த்திருத்தத்துக்கு வித்திடும் அரும்பணிகளாகும்.’’

இனிமையான குழந்தைப் பருவமும், பெற்றோரின் அரவணைப்பும், அவர்கள் ஏற்படுத்தித்தரும் வாய்ப்புகளும்  அனைவருக்கும் சாத்தியப்படுவதில்லை. மகிழ்ச்சியற்ற குழந்தைப் பருவமென்பது ஆகப்பெரும் துயரம்.  களிப்பும் கொண்டாட்டமும்  சூழ்ந்து வாழவேண்டிய வயதில், வறுமையும் அவமானங்களும் துரத்த வாழ்கிற குழந்தைகள் எல்லாவற்றையும்  கண்டு அச்சப்படுகிறவர்களாக மாறுகிறார்கள். இந்த அச்சம் அவர்களை வேறு பாதைகளுக்கு, சில சமயங்களில் இழுத்துச் செல்வதுண்டு. ஏதோவொரு தருணத்தில் தவிர்க்க முடியாத காரணங்களால் அப்படி வழிதவறியவர்களையெல்லாம் அரவணைத்து, அவர்களின் வாழ்வுக்கு வெளிச்சம் காட்டும் மனிதர்களும் நம்மோடு வாழ்ந்துகொண்டுதான் இருக்கிறார்கள். வாய்ப்புகள் அமையப்பெறாத  எவரும் சபிக்கப்பட்டவரில்லை  என்கிற பேருண்மையை நிஜமாக்கும் மனிதர்கள் பற்றித் தெரிந்துகொள்ளும் நேரங்களில் மனதில் நம்பிக்கையும் பேருவகையும் பெருக்கெடுக்கின்றன.  பன்னிரண்டாம் நூற்றாண்டின் தத்துவ மேதை மைமோனிடஸின் கூற்றுப்படி "குறைகளோடு போராடும் மனிதர்களுக்கு அவர்களிடம் மறைந்துள்ள திறமையை அவர்களுக்கு நினைவூட்டி, அவர்களது சுயம் அழிந்துவிடாமல் வாழச் செய்வதே சமூகத் தொண்டாற்றுவதின் அடிப்படை நோக்கமாக இருக்க வேண்டும்.’’ இந்தக் கொள்கையைத் தனது குறிக்கோளாகக்கொண்டு இயங்கிவரும் மலேசியாவின் My Skills Foundation எனும் தொண்டு நிறுவனத்தின் பணிகள், சமூகச் சீர்த்திருத்தத்துக்கு வித்திடும் அரும்பணிகளாகும். வாழ்வின் விசை அனைவரையும் ஒரே திசையில் வழிநடத்தி, கரைசேர்த்துவிடுவதில்லை. சிலர் அதன் சுழலில் சிக்கி, வழிதவறி மூழ்கிப்போய்விடுவதுமுண்டு அல்லது திசையிழந்து கரைசேர தத்தளித்து, தோற்றுப்போவதுமுண்டு. வழிகாட்டுதலின்றி திசைமாறிச் சென்ற பதின் பருவத்தினருக்கு, நம்பிக்கையும் புதுவாழ்வு ஏற்படுத்திக்கொள்ள வாய்ப்புகளும் உருவாக்கித் தரும்போது அவர்களில் பலர் நாளைய சமுதாயத்தின் தலைவர்களாகவும், முன்னோடிகளாகவும் உருவெடுத்திருக்கின்றனர் என்பதற்கு வரலாற்றில் அநேகச் சான்றுகளுண்டு.
 குற்றப் பின்னணிகொண்ட பல இளைஞர்களைத் தேர்ந்தெடுத்து, தமது அமைப்பின் மூலம் அவர்களது கல்வி, உளவியல் மேம்பாடு, உடல்நலன் பேணுதல் ஆகியவற்றில் கவனம்செலுத்தி குற்றச் செயல்கள் புரியத் தூண்டும் காரணிகளிடமிருந்து விலக்கிவைத்து, அவர்களுக்குப் புதுவாழ்வு அமைத்துத் தரும் `MySkills’ அமைப்பின் தலைவர் திரு.பசுபதி மற்றும் திரு.சண்முக சிவா அவர்களின் கனவுகள் இன்று நனவாகிக்கொண்டிருக்கின்றன. அவர்களின் வழிகாட்டுதலில் பல மலேசிய இளைஞர்கள் அரசு நிறுவனங்களிலும், ஆசிரியர்களாகவும், மருத்துவர்களாகவும் பணிபுரிகின்றனர். "குற்றவாழ்வின் இருள்  அவர்கள் மேல் இனி எப்போதும் படரப்போவதில்லை" என்று கனிவான குரலில் கூறுகிறார் திரு.பசுபதி. அவருடன் இணைந்து இந்த அமைப்பில் செயல்பட்டுவரும் சண்முகசிவா, மலேசியாவில் புகழ்பெற்ற மருத்துவர்.  இந்த அமைப்பைத் தொடங்குவதற்கு முன்பாகவே 90-களில் `செம்பருத்தி’ என்ற பத்திரிகையை நடத்தியிருக்கிறார்கள். மலேசியாவில் தமிழர் முன்னேற்றம், தமிழர் உரிமைகளுக்காகக் குரல்கொடுப்பதென அவர்களின் சமூகச் செய்லபாடுகள் நீண்ட வரலாறுகொண்டப்சி. மருத்துவர், சமூக ஆர்வலர் என்பதோடு சண்முகசிவா சிறந்த எழுத்தாளரும்கூட.
 MySkills அமைப்பின் தலைவர் திரு.பசுபதியின் குழந்தைப் பருவம் வறுமையில் சிக்கித் தவித்தபோது, ஒவ்வொரு நிலையிலும் யாரோ ஒருவர் நீட்டிய உதவிக்கரமே அவருக்குக் கல்வியும், அது சார்ந்த தொழிலும் ஏற்படுத்திக்கொள்ள உறுதுணையாயிருந்தன. உதவியின் மகத்துவத்தைத் தனது வாழ்விலிருந்தே அறிந்துகொண்ட பசுபதி அவர்கள், சட்டக்கல்வி பயின்று வழக்கறிஞரான பின் தன்னிடம் வந்த வழக்குகளில் இளங்குற்றவாளிகள் என்கிற அடையாளத்தோடு வந்த சிறுவர், சிறுமியருக்கு முன்னேற்றத்தின் பாதையை வழிகாட்டிட எண்ணி 2011-ம் ஆண்டு MySkills எனும் அமைப்பைத் தொடங்கினார். மலேசியாவின் Kalumpang பகுதியில், அமைதியான சூழலில் அமைந்திருக்கும் Myskills அமைப்பு ஆயிரக்கணக்கான இளைஞர்களின் வாழ்விடமாக இருக்கிறது. பசுமையான சுற்றுப்புறம், திறந்தவெளி தங்குமிடங்கள் என மனதுக்கு இதமளிக்கும் சூழலில் இளைஞர்கள் வாழும்போது அமைதி அவர்களுக்குப் பழகுகிறது. நிம்மதியைப் பேணும் மனத்தில் குற்ற எண்ணங்கள் உதிப்பதில்லை. சுமார் இருநூறு பேர் தங்குமளவுக்கு விடுதிகளும் அமைக்கப்பட்டுள்ளன. `ஒருவனுக்கு ஒரு மீன் கொடுப்பாயானால், அது அவனது ஒருவேளைப் பசியை மட்டுமே ஆற்றும் அவனுக்கு, மீன்பிடிக்கக் கற்றுக் கொடு. அவன் வாழ்நாள் முழுதும் பசியாற அது ஏதுவாக இருக்கும்’ என்று திருவிவிலிய வாசகம் ஒன்று உண்டு. Myskills அமைப்பில் இளைஞர்கள் அனைவரும் கல்வியோடு சேர்ந்து பற்பலத் திறன்களை வளர்த்துக்கொள்ள வழிவகைகள் செய்யப்பட்டுள்ளன. பசுமை விவசாயம், இயல் இசை நாடகம், வாகனம் ஓட்டுதல், ஓவியம் பயிலுதல், விளையாட்டு்த்திறன், எலெக்ட்ரானிக் துறை படிப்புகள், வெல்டிங், ஒப்பனையியல்  போன்றவற்றைக் கற்கும் அவர்களால் வாய்ப்புகளின் கதவுகளை எளிதில் திறக்க முடிகிறது.
மலேசியத் தமிழர்களின் வாழ்க்கை, கடந்த காலத்தில் பெரும் போராட்டங்களை உள்ளடக்கியது. தோட்டத் தொழிலாளர்களாகவும், விவசாயக்கூலிகளாகவும் அடிமைப்படுத்தப்பட்டிருந்த அவர்கள் நீண்ட போராட்டங்களுக்குப் பிறகுதான் தங்களுக்கான அடிப்படை உரிமைகள் கிடைக்கப்பெற்றவர்களாக இருக்கிறார்கள். கடந்த சில தசாப்தங்களில் இந்தப் பிரச்னைகள் வேறு வடிவங்களில் உருவெடுக்கத் தொடங்கின. அவற்றில் முக்கியமானது தமிழ் மாணவர்கள் மலாய் மற்றும் சீன மாணவர்களால் எதிர்கொள்ளும் நெருக்கடிகள். குடும்பச் சூழல் காரணமாகவும், மற்ற இன மாணவர்களின் அச்சுறுத்தல் காரணமாகவும் சிறு வயதிலேயே குற்றப்பின்னணிகொண்டவர்களோடு தங்களை இணைத்துக்கொள்ளவேண்டிய நெருக்கடி நமது தமிழ் மாணவர்களுக்கு உருவாகிவிடுகிறது. இப்படி திசைமாறிப் போகிறவர்களை சரியான பாதைக்குக் கொண்டுவர வேண்டுமென்பதுதான் my skills foundation அமைப்பின் முக்கிய நோக்கம்.
கல்விதான் ஒரு மனிதனை அவனது எல்லாத் துயரங்களிலிருந்தும் விடுதலை செய்யக்கூடிய ஆயுதம்.  இங்கு பயிலும் மாணவர்களுக்கு மலேசிய கல்வித்துறையின் பாடத்திட்டத்தின்படி மாணவர்களுக்குக் கல்வி பயிற்றுவிக்கப்படுகிறது. அதற்கான தேர்ந்த ஆசிரியர்களும், தன்னார்வலர்களும்தான் இவ்வமைப்பின் முதுகெலும்பாக விளங்குகின்றனர். கல்வி மற்றும் திறன் மேம்பாட்டு வகுப்புகளோடு சேர்ந்து, இளைஞர்களின் மனவியலைப் பக்குவப்படுத்தும் யோகப் பயிற்சி வகுப்புகளும், ஆன்மிகச் சொற்பொழிவுகளும் அவ்வப்போது நிகழ்ந்தவண்ணம் உள்ளன. Myskills அமைப்பில் பயிலும் இளைஞர்களோடு உரையாடினால் அவர்களது ஆர்வமும் அறிவும் நம்மை வியக்கச் செய்துவிடும் என்கின்றனர் அவ்வமைப்பின் தன்னார்வலர்கள். "வாய்ப்பும் வாழ்வும் மறுக்கப்பட்ட வலி, அவர்களை வாழ்வை இன்னும் அதிகமாக நேசிக்கவைத்திருக்கின்றன. துன்பமெனும் பாலைவனத்தில் நடந்து, வெடித்துப்போன அவர்களது பாதங்கள் வாழ்வின் பசுமையில் இளைப்பாறிட ஏங்குகின்றன. அவர்கள் அவ்விடம் சென்றடைய சிறு பாலமென எங்கள் அமைப்பு செயல்படுவதில் எங்களுக்கு மிகுந்த மகிழ்ச்சி" என்று உவகை பொங்கக் கூறுகிறார் ஒரு தன்னார்வலர். கல்வி மற்றும் இளைஞர்களுக்குக் கிடைக்கும் எவ்வித பயிற்சிக்கும் அவர்களிடத்தில் கட்டணமேதும் வசூலிக்கப்படுவதில்லை. பெற்றோர் மற்றும் உறவினர்கள் அவர்களைச் சந்தித்துச் செல்லவும் தடையேதுமில்லை. அவர்களது வாழ்வுக்கான செலவு மொத்தமும் தன்னார்வலர்களின் நன்கொடைகளால் மட்டுமே சந்திக்கப்பட்டுவருகின்றன. இவ்வமைப்பின் இயக்கம் உலகெங்குமுள்ள பல நல்ல உள்ளங்களின் கொடைக்கரங்களால் நடக்கிறது. பொருளாதார உதவி செய்யும் ஒவ்வொருவரும் இவ்வமைப்பின் சிற்பிகளாவர்.  இவ்வமைப்பின் பலம் கூடி, சுயச்சார்பில் இயங்கும் நாள் வெகு தொலைவிலில்லை. அதை இவ்வமைப்பின் இளைஞர்களே சாத்தியப்படுத்தித் தருவர் என்பதில் துளியும் ஐயமில்லை.
2017-ம் வருடம் முதன்முறையாக மலேசியா சென்றிருந்தபோது எழுத்தாளர் வல்லினம் நவீன் கோலாலம்பூரின் முக்கியப் பகுதியில் my skills foundation அமைப்பினர் நடத்தும் உணவகத்துக்கு அழைத்துச் சென்றிருந்தார். முழுக்க முழுக்க அந்த அமைப்பில் பயிலும் இளைஞர்களே எல்லா வேலைகளையும் செய்கிறார்கள். அங்கிருக்கும் தொலைக்காட்சியில் அந்த இளைஞர்கள் இங்கு வருவதற்கு முன்பு எப்படி இருந்தார்கள், அவர்களது குடும்பப் பின்னணி இவற்றோடு இந்த அமைப்புக்கு வந்த பிறகு அவர்களது வாழ்க்கை என்னவாக மாறியிருக்கிறதென அவர்களே பேசும் காணொலிகள் வருகின்றன.  அங்கு பொறுப்பாளர்களாக இருப்பவர்களை `அக்கா, அண்ணன்...’ என அந்த இளைஞர்கள் உரிமையோடு அழைக்கிறார்கள். தன்னார்வலர்களாக இருப்பவர்களும், அவர்களைத் தங்கள் சொந்த சகோதர, சகோதரிகளாக நடத்துவதைப் பார்த்தபோது மகிழ்ச்சியாக இருந்தது. சிறுவயதில் ஆதரவற்றோர்களுக்கான விடுதியில் வளர்ந்தவன் என்ற முறையில் அந்தப் பருவத்தில் உருவாகும் தனிமையுணர்ச்சி, எல்லோராலும் கைவிடப்பட்டது போன்ற குழப்பங்களெல்லாம் எத்தனை வெறுப்பையும் தாழ்வுணர்ச்சியையும் உருவாக்கக்கூடுமென்பதை நன்கறிவேன். அங்கிருந்த இளைஞர்களிடம் நான் கண்டது தன்னம்பிக்கையையும் மனவுறுதியையும்தான்.
  'கபாலி' திரைப்படத்தின் கதை உருவானபோது, இயக்குநர் ரஞ்சித்தோடு திரைக்கதையில் இணைந்து வேலைசெய்த எழுத்தாளர் நவீன், மலேசியாவிலிருக்கும்  MySkills அமைப்பைப் பற்றியும், அதன் மூலம் பயன்பெறும் இளைஞர்கள் பற்றியும் எடுத்துக் கூறி அங்கு அழைத்துச் சென்றிருக்கிறார். அதன் பிறகு  திரைப்படத்தின் காட்சியமைப்பில் சிற்சில மாற்றங்கள் ஏற்படுத்தி, அவர்களது வாழ்வையும் கதைக்களத்தில் இணைத்துக்கொண்டதாகக் கூறப்படுகிறது. `அப்பழுக்கற்ற சித்தனுக்கு கடந்த காலம் மட்டுமே இருக்கிறது. தவறு செய்தவனுக்குத்தான் எதிர்காலம் இருக்கிறது’ என்று எங்கோ படித்த நினைவின் உண்மை MySkills அமைப்பின் செயல்பாடுகளின் மூலம் நன்கு விளங்குகிறது.


"அப்பா தூங்கிக்கிட்டு இருந்தார்" - பொம்மை கார் வாங்க உண்மையான காரை எடுத்துச் சென்ற 6 வயது சிறுவன்!

மலேசியாவைச் சேர்ந்த சிறுவன் பொம்மை கார் வாங்க உண்மையான காரை எடுத்துச் சென்று விபத்துக்குள்ளான சம்பவம் அதிர்ச்சியை ஏற்படுத்தியிருக்கிறது.

மலேசியாவின், லங்கா தீவில் ஒரு கார் தாறுமாறாக ஓடி மின்கம்பத்தில் மோதி விபத்துக்குள்ளானது. அதைத் தொடர்ந்து, காரில் இருந்தவர்களை அருகிலிருந்த பொதுமக்கள் மீட்டிருக்கின்றனர். அப்போதுதான் அதிர்ச்சிகரமான உண்மை தெரியவந்திருக்கிறது. அந்த காரை ஓட்டிவந்தது 6 வயது மதிக்கத்தக்க சிறுவன். அவனிடம் விசாரித்ததில், "எங்கள் வீடு அருகில்தான் இருக்கிறது. கறுப்பு கலர் கார் வாங்கச் செல்கிறோம். அப்பா தூங்கிக்கொண்டிருந்தார். அம்மா குளித்துக்கொண்டிருந்தார்.
அதனால்தான் நாங்கள் இருவரும் கார் வாங்க புறப்பட்டுவிட்டோம். நான்தான் காரை ஓட்டி வந்தேன்" எனத் தெரிவித்திருக்கிறார். இதைக் கேட்டு அதிர்ச்சியடைந்த போலீஸார், காரில் இருந்த இருவரையும் மருத்துவமனைக்கு அழைத்துச் சென்று பரிசோதித்திருக்கின்றனர். மேலும், அவர்களின் பெற்றோருக்கும் தகவல் தெரிவித்திருக்கின்றனர்.
இந்தச் சம்பவம் குறித்து பேசிய காவல்துறை அதிகாரி, "ஆறு மற்றும் மூன்று வயது சகோதரர்கள் இருவரும் வீட்டிலிருந்து தங்களின் பெற்றோரின் காரை சுமார் 2.5 கிலோமீட்டர் தூரம் ஓட்டிவந்து ஒரு விளக்குக் கம்பத்தில் மோதி விபத்துக்குள்ளாக்கியிருக்கிறார்கள்.
சிறுவர்கள் பொம்மை கார் வாங்க கடைக்குச் செல்ல விரும்புவதாக இருவரும் தெரிவித்திருக்கின்றனர். ஆறு வயது சிறுவனுக்கு மட்டும் தலையில் லேசான காயம் ஏற்பட்டிருக்கிறது" எனத் தெரிவித்திருக்கிறார். பொம்மை கார் வாங்க உண்மையான காரில் சென்ற சிறுவர்கள் குறித்து, நெட்டிசன்கள் நகைச்சுவையாகப் பதிவிட்டுவருகின்றனர்.


`நீங்கள்தான் இறந்துவிட்டீர்களே...' - புகார் அளிக்கச் சென்ற முதியவருக்கு போலீஸ் சொன்ன அதிர்ச்சி பதில்

``தன்னுடைய நிலப்பத்திரத்தைத் தேடியபோது, அதைக் காணவில்லை. இதனால் அவர் காவல் நிலையத்தில் புகார் அளிக்கச் சென்றபோது அவருக்குப் பேரதிர்ச்சி காத்திருந்தது.”

மலேசியாவைச் சேர்ந்த லோ சூ சூன் (Low Choo Choon) (72) இறுதி ஊர்வல வாகன ஓட்டுநராகப் பணியாற்றிவந்திருக்கிறார். இறுதிக் காலத்தில் தானும், தன் மனைவியும் உயிரிழந்தால் அடக்கம் செய்வதற்காகச் சிறிது நிலத்தையும் வாங்கியிருக்கிறார். இந்த நிலையில், நிதி நெருக்கடி காரணமாக அந்த நிலத்தை விற்க லோ சூ சூன் முடிவுசெய்திருக்கிறார். அதற்கான நிலப்பத்திரத்தைத் தேடியபோது, அதைக் காணவில்லை. இதனால் அவர் காவல் நிலையத்தில் புகார் அளிக்கச் சென்றபோது அவருக்குப் பேரதிர்ச்சி காத்திருந்தது.
அவர் காவலர்களிடம் புகார் அளித்தபோது, `நீங்கள்தான் எப்போதோ இறந்துவிட்டீர்களே, அப்படித்தானே பதிவில் இருக்கிறது’ என காவல்துறை அதிகாரி தெரிவித்திருக்கிறார். `நான்தான் உயிருடன் இருக்கிறேனே... பிறகு எப்படி இறந்தவராக முடியும்?’ எனக் குழம்பிய லோ சூ சூன் தேசிய பதிவுத்துறையில் புகார் ஒன்றை அளித்திருக்கிறார். இது தொடர்பாக அவர் கூறும்போது, "பல ஆண்டுகளாக இறுதிச்சடங்கு செய்யும் நிறுவனத்தில் பணிபுரிகிறேன். ஆனால் எனக்கே தெரியாமல் யாரோ எனக்கு இறுதிச்சடங்கு செய்துவிட்டார்கள்.
நான் இறந்துவிட்டேன் என அரசுப் பதிவுகளில் இருப்பதால் என்னால் சாலை வரிகூட கட்ட முடியவில்லை. தற்போதுதான் ஏதோ முயன்று அதிகாரிகளுக்கு நான் உயிருடன் இருப்பதை உணர்த்தி சாலை வரி செலுத்தியிருக்கிறேன். ஆனாலும், அரசின் எந்தச் சலுகையையும் தற்போது என்னால் பெற முடியவில்லை. இன்னும் சில மாதங்களுக்கு நான் இறந்தவனாகத்தான் இருக்க வேண்டும்போல..." என வேதனையை வெளிப்படுத்தியிருக்கிறார்.


புலம்பெயர் தமிழர்களின் வாழ்வைப் பேசும் `பேய்ச்சி' நாவல்... மலேசியாவில் தடை செய்யப்பட்டது ஏன்?

இந்தப் புரட்சிக்குரல், சாதியக் கட்டுமானம் இல்லாத இங்கிலாந்து ஆட்சியாளர்களுக்கு எதிரானதாக இருக்க வாய்ப்பில்லை. ஆனால் அந்த நூல் அவர்களால் தடைசெய்யப்பட்டது. காரணம், அந்த நூலை மொழிபெயர்த்து, அதுகுறித்து அரசுக்கு அறிக்கை அளித்தவர்கள் அந்த நூலின் கருத்துகளை ஏற்காதவர்களாக இருந்திருக்க வேண்டும். அதன் அடிப்படையில் அந்த நூல் தடை செய்யப்பட்டது. அதன்பின்னான காலகட்டங்களில் பாரதிதாசன், அண்ணா, புலவர் குழந்தை ஆகியோரின் நூல்கள் பல்வேறு காரணங்களால் தடைசெய்யப்பட்டன. அந்நூல்களுக்கான தடைகள் சிலகாலங்களுக்குப் பின் விலக்கிக் கொள்ளப்பட்டன. அதற்குத் தடைக்கு எதிரான சமகாலப் படைப்பாளர்களின் குரலும் ஒரு முக்கிய காரணம்.
சில ஆண்டுகளுக்கு முன்பு தமிழில் பெருமாள் முருகன் எழுதிய, ‘மாதொரு பாகன்’ நாவலுக்குத் தடை விதிக்கப்பட்டது. பின் அந்தத் தடை விலக்கிக் கொள்ளப்பட்டது. ஒரு கருத்தை படைப்பை விமர்சனத்தால் மறுபடைப்பால் விவாதத்தால் எதிர்கொள்வதை விடுத்து அதற்கு எதிரான தடையைக் கோருவது என்பது இன்றும் தொடர்கிறது. கடந்தவாரம் மலேசிய எழுத்தாளர் ம. நவீனின்  ‘பேய்ச்சி’ நாவல் அங்கு தடை செய்யப்பட்டுள்ளது.
இதுகுறித்துக் கருத்துக்கூறிய அமைச்சகத்தின் தலைமைச் செயலாளர் வான் அஹ்மட், “பொது விதிமுறை, ஒழுக்கம் மற்றும் பொது நலனுக்குத் தீங்கு விளைவிக்கும் வகையில் இதன் உள்ளடக்கங்கள் அமைந்துள்ளதால் இவ்வெளியீடுகள் தடை செய்யப்பட்டுள்ளன” என்று குறிப்பிட்டுள்ளார்.
பேய்ச்சி நாவல் கடந்த 2019-ம் ஆண்டு நவம்பர் மாதம் வெளியிடப்பட்டது. இந்த நாவல் புலம்பெயர்ந்த தமிழ் மக்களின் வாழ்வைப் படைப்புக்குள்ளாக்குகிறது. பத்தொன்பதாம் நூற்றாண்டியின் இறுதியில் தொடங்குகிறது நாவல். ‘பேயவள் காண் எங்கள் அன்னை - பெரும் பித்துடையாள் எங்கள் அன்னை’ என்னும் பாரதியின் வரிகளைப்போல தன் குல தெய்வமான பேய்ச்சியைப் பிள்ளைகள் தின்னும் உக்கிரமான அம்சத்தோடு ஒரு மலைமீது காண்கிறார் கோப்பேரன். தன் வாழ்வுக்கும் அந்தக் காட்சிக்குமான தொடர்பு அவரை அதிர வைக்கிறது. அதுவரை பிறந்த ஐந்து பிள்ளைகளும் சில நாள்களிலேயெ இறந்துபோகிறார்கள். அதை நிகழ்த்துபவள் அந்த அன்னைதான் என்று அவருக்குத் தோன்றுகிறது. ஆறாவது மகன் பிறந்த சில தினங்களில் அவனைத் தூக்கிக்கொண்டு மனைவியையும் தன் சொந்த மண்ணையும் தெய்வத்தையும்விட்டுப் பிரிந்துபோகிறார். போகும்போது, ‘இனி அன்னையின் உத்தரவு வரும்வரை மருத்துவம் செய்ய மாட்டேன்’ என்று சத்தியம் செய்துபோகிறார்.
தமிழகத்தின் பல பகுதிகளிலிருந்தும் மக்கள் பஞ்சம் பிழைக்க மலேசியா செல்கிறார்கள். அங்கே தோட்டத்தொழிலாளர்களாக வேலைக்குவரும் அவர்கள் வாழ்வின் நிலை, அங்கு அவர்களுக்கு நேரும் துயரம், அந்த அவல வாழ்விலும் அவர்கள் ஏந்திப் பிடித்திருக்கும் நம்பிக்கைகள், வழிபாடுகள், சமகால தமிழகத்தின் நிகழ்வுகளின் பாதிப்பு என்று நூற்று ஐம்பது ஆண்டுகால வாழ்வியலின் ஆவணமாகப் பேய்ச்சி நாவல் திகழ்கிறது. ‘சிறுதெய்வ வழிபாட்டை முன்னிலைப்படுத்தும் தமிழின் மிக முக்கியமான நாவல் இது’ என்று ஜெயமோகன் கொண்டாடுகிறார். மலேசியப் புலம்பெயர்ந்தவர்கள் வாழ்க்கைப் பதிவு என்கிற அளவில் இது வரலாற்றில் இடம்பிடிக்கும் என்று பலரும் சொல்லிவரும் நிலையில் இந்த நாவலுக்கான எதிர்ப்பும் தடையும் நிகழ்ந்துள்ளது.
ஆனால் இத்தகைய குற்றச்சாட்டுகள் எல்லாம் குழந்தைத் தனமானவை என்பதாக விமர்சகர்கள் கருதுகிறார்கள். நாவலின் தேவைக்கேற்பவே மக்களின் மொழிவாயிலாக இவை சொல்லப்பட்டிருக்கின்றன என்கிறார்கள்.
“மலேசியாவைப் பொறுத்த அளவில் இந்த நாவலுக்கான தடையை வழங்கிய அமைச்சக அதிகாரிகள் தமிழ் அறிந்தவர்கள் அல்ல. அவர்கள் நாளிதழ்களில் வெளியான தமிழ் எழுத்தாளர்களால் எழுதப்பட்ட விமர்சனங்களின் அடிப்படையிலேயே இந்த முடிவுக்கு வருகிறார்கள். யார் இந்த எழுத்தாளர்கள்? அவர்கள் ஏன் இத்தகைய விமர்சனங்களை எழுதுகிறார்கள்... இவர்கள் அந்த நாவலை ஒருமுறையாவது வாசித்தார்களா... என்ற கேள்விகளை முன்வைத்து ஆராய வேண்டியது அவசியம்.நாங்கள், கடந்த 15 ஆண்டுகளில் தீவிர இலக்கியப் பரப்பில் பணி செய்து மலேசிய தமிழ் இலக்கியத்துகான விமர்சன மரபையும் இலக்கிய வரலாற்றையும் கட்டமைக்க முயல்கிறோம். மலேசியத் தமிழ் இலக்கியம் சார்ந்து காத்திரமாக இயங்கிய பலர் அடையாளப்படுத்தபடவில்லை. மாறாக மேலோட்டமான எளிய படைப்புகளே, படைப்பாளர்களே கொண்டாடப்பட்டனர். அதை நாங்கள் விமர்சன இயக்கம் மூலமாக மாற்ற விரும்புகிறோம். இதனால் உண்டாகும் காழ்ப்புணர்ச்சியே எழுத்தாளர்கள் சிலர் இந்த நாவலுக்கு எதிராக கருத்துகளை முன்வைக்கக் காரணம். புதிய இலக்கிய சூழலை ஆரோக்கியமாக உருவாக்க முயல்வதற்காகக் கிடைத்த பரிசாகவே இந்தத் தடையைக் கருதுகிறேன்” என்றார்.
தமிழக எழுத்தாளர்கள் பேய்ச்சி நாவலுக்கு எதிரான தடையைக் கண்டித்து அறிக்கை வெளியிட்டு வருகிறார்கள். தமிழ்நாடு முற்போக்கு எழுத்தாளர்கள் கலைஞர்கள் சங்கமும் இந்தத் தடையைக் கண்டித்துள்ளது.ஒரு நாவலில் பாலியல் சொற்களும் சாதியப் பெயரும் இடம் பெற்றிருப்பதால் அதைத் தடை செய்ய வேண்டுமா என்று எழுத்தாளர் பெருமாள் முருகனிடம் கேட்டோம்.
“ம.நவீனின் பேய்ச்சி நாவலை இன்னும் வாசிக்கவில்லை. விரைவில் வாசித்துவிடுவேன். ஆனால், எந்த ஒரு நூலையும் தடை செய்யக்கூடாது என்பதுதான் என் கருத்து. படைப்பு முன்வைக்கும் கருத்தை நீங்கள் விமர்சிக்கலாம், மறுகருத்தை முன்வைக்கலாம். ஏன் புறக்கணிக்கவும் செய்யலாம். அப்படியான வழிமுறைகள் இருக்கும்போது அதைத் தடை செய்வதென்பது அவசியமே இல்லை. இது கருத்துச் சுதந்திரத்துக்கு எதிரானது.
நம் பேச்சு வழக்கில் இயல்பாகக் காணப்படும் பாலியல் சொற்களையும் சாதியப் பெயர்களையும்தான் தேவைக்கு ஏற்பப் படைப்பில் பயன்படுத்த வேண்டியிருக்கிறது. சமூகத்தில் இயல்பாகக் காணப்படும் ஒன்றை ஏன் எழுத்தில் காணும்போது மட்டும் இத்தனை பதற்றத்துக்குள்ளாகிறார்கள் என்று தெரியவில்லை. சமூகத்துக்கும் எழுத்துக்குமான இடைவெளியே இதற்குக் காரணம் என்றுகூட சொல்லலாம். எழுத்தைப் பற்றிய அச்சமும் ஒரு பிரமிப்பும் பலரிடையே காணப்படுகின்றன. எழுத்தில் சில சொற்கள் பதிவாகும்போது எது என்ன மாதிரியான விழைவுகளை ஏற்படுத்தும் என்னும் கவலையாகத் தான் இதைப் புரிந்துகொள்ள முடிகிறது. நிறையப் படித்தால் மனநிலை திரியும் என்று சொல்வதும் காலில் புத்தகம் பட்டால் தொட்டுக் கும்பிடும் மனநிலையும் இங்கே இருக்கிறது. எழுத்திலிருந்து விலகியிருப்பதே இதற்கெல்லாம் காரணம் என்று நினைக்கிறேன். எனவே படைப்பின் மீதான தடை என்பது ஒருபோதும் ஏற்றுக்கொள்ள முடியாத ஒன்று” என்றார்.பேய்ச்சி நாவலை சென்னையைச் சேர்ந்த யாவரும் பதிப்பகம் வெளியிட்டுள்ளது என்பது குறிப்பிடத்தக்கது.


இந்திய அரசால் தேடப்படும் மதபோதகர் ஜாகீர் நாயக், மலேசிய பிரதமருடன் சந்திப்பு!

இந்திய அரசால் தேடப்பட்டுவரும் மதபோதகர் ஜாகீர் நாயக், மலேசிய பிரதமர் மஹதீர் முகம்மதை சந்தித்த புகைப்படம் தற்போது வெளியிடப்பட்டுள்ளது.
இஸ்லாமிய ஆய்வு அறக்கட்டளையின் நிறுவனர் மற்றும் இஸ்லாமிய மதபோதகர் ஜாகீர் நாயக் மீது, வன்முறையைத் தூண்டும் வகையில் பேசுதல் மற்றும் தீவிரவாத இயக்கங்களுக்கு பணம் அளித்தல் ஆகிய குற்றசாட்டுகள் எழுந்தன. அதனையடுத்து, இந்திய புலனாய்வு அமைப்பு அவரது வீடு மற்றும் அலுவலகங்களில் சோதனை நடத்தியது. 2016-ம் ஆண்டு, ஜாகீர் நாயக், மலேசியாவுக்குத் தப்பிச் சென்றார். மலேசியாவில், அவர் நிரந்தரமாக தங்குவதற்கு அனுமதி வழங்கப்பட்டது. அவரை இந்தியாவுக்கு திரும்ப அனுப்புமாறு இந்திய அரசால் கோரிக்கைவைக்கப்பட்டது.
கடந்த சில தினங்களுக்கு முன்னர், 'ஜாகீர் நாயக்கை இந்தியாவுக்கு திரும்ப அனுப்ப முடியாது. அவரால், மலேசியாவுக்கு எந்தப் பிரச்னையும் இல்லை' என்று மலேசிய பிரதமர் மஹதீர் முகம்மது தெரிவித்திருந்தார். இந்த நிலையில், ஜாகீர் நாயக், மலேசிய பிரதமர் மஹதீர் முகம்மதுவை சனிக்கிழமை சந்தித்துள்ளார். அந்தப் புகைப்படம் தற்போது வெளியிடப்பட்டுள்ளது.


``தமிழர்களைப் பாதுகாக்க தனி செயலி; 15,000 புகார்கள்மீது நடவடிக்கை!" - மலேசியா மனிதவள அமைச்சர் தகவல்

மலேசியாவுக்கு வேலைக்கு வரும் தமிழர்களைப் பாதுகாக்க தனி செயலி உருவாக்கப்பட்டிருப்பதாக அந்த நாட்டின் மனித வளத்துறை அமைச்சர் சரவணன் தெரிவித்தார்.

மலேசியா நாட்டின் மனிதவள அமைச்சராக இருப்பவர் டத்தோ. ஸ்ரீ.எம்.சரவணன். இவருக்கு ராமநாதபுரம் மாவட்டத்திலிருந்து மலேசியாவில் சென்று பணிபுரியும் தொழிலாளர்கள் மற்றும் தொழிலதிபர்கள் சார்பில் ராமநாதபுரத்தில் வரவேற்பு நிகழ்ச்சி நடத்தப்பட்டது. இந்த நிகழ்ச்சியில் கலந்துகொண்ட மலேசிய அமைச்சருக்கு மாலை, பொன்னாடைகள் அணிவித்து மலேசியாவில் பணிபுரியும் ராமநாதபுரம் தமிழர்கள் சார்பில் மரியாதை செலுத்தப்பட்டது.நிகழ்ச்சியின் முடிவில் டத்தோ.ஸ்ரீ.எம்.சரவணன் செய்தியாளர்களுக்கு பேட்டி அளித்தார். அப்போது பேசிய அவர், ``இன்னும் 10 ஆண்டுகளில் 4-வது தொழில் புரட்சி ஏற்படவிருக்கிறது. இந்த தொழில் புரட்சி உலகத்தையே புரட்டிப் போடப் போகிறது. இந்தப் புரட்சியை எதிர்கொள்ள தமிழர்கள் தங்களைத் தயார்படுத்திக் கொள்ளவேண்டும். அனைத்து துறைகளும் முழுக்க முழுக்க இயந்திரமயமாகும் சூழல் ஏற்படும். அதற்கு ஏற்றார்போல் வியாபாரிகள் தங்களைத் தயார் படுத்திக்கொள்ள வேண்டும்.
தமிழ்நாட்டிலிருந்து விசா இன்றி, சுற்றுலா விசாவில் வந்து பணிபுரியும் தமிழர்கள், அங்கு பணியாற்றும் தொழில் நிறுவனங்களின் முதலாளிகளால் சித்ரவதை செய்யப்பட்டாலும் அதை வெளியில் சொல்ல முடியாத நிலைக்கு தள்ளப்படுகிறார்கள். அவ்வாறு அவர்கள் சித்ரவதை செய்தது கண்டுபிடிக்கப்பட்டாலும் சுற்றுலா விசாவில் வந்து பணியாற்றியதற்காக முதலில் அவர்கள் கைதுசெய்யப்படுகிறார்கள். எனவே விசா வாங்கி முறையாக அனுமதி பெற்று தமிழர்கள் பணியாற்ற வரவேண்டும்.தமிழ்நாட்டிலிருந்து மலேசியாவில் வேலைக்கு வரும் தமிழர்களுக்கு உதவுவதற்காகவே மலேசியாவில் புதிய செயலியை அறிமுகப்படுத்தியிருக்கிறோம். அங்கு தமிழ்நாட்டு தொழிலாளர்களுக்கு எதிராக எந்தப் பிரச்னை ஏற்பட்டாலும் புகார் தெரிவிக்க இந்த செயலியை பயன்படுத்த அறிவுறுத்தியிருக்கிறோம். இந்த செயலி மூலம் அளிக்கப்படும் புகாருக்கு 7 நாள்களில் நடவடிக்கை எடுக்கப்பட்டு வருகிறது. இதுவரை இந்த செயலி மூலம் அளிக்கப்பட்ட 15 ஆயிரம் புகார்கள் மீது நடவடிக்கை எடுக்கப்பட்டிருக்கிறது" என்றார்.
மலேசியாவில் தமிழர்கள் உணவகம், மின்சாரத்துறை பணிகளுக்கு மட்டுமே  ஈடுபடுத்தப்பட்டு வருகின்றனரே என்ற செய்தியாளர்கள் கேள்விக்கு, ``இந்த இரு துறைகளில் பணியாற்றுவதற்கு மட்டும்தான் இந்திய அரசு மலேசியா உள்ளிட்ட மற்ற நாடுகளுடன் ஒப்பந்தம் செய்திருக்கிறது. எனவே வெளிநாடுகளில் அனைத்து துறைகளிலும் பணியாற்ற தமிழர்களை அனுமதிக்க இந்திய அரசு மற்ற அனைத்து நாடுகளுடன் ஒப்பந்தம் செய்ய வேண்டும். அப்போதுதான் மலேசயா உட்பட அனைத்து நாடுகளிலும், அனைத்து துறைகளிலும் பணிபுரிய தமிழர்களுக்கு வாய்ப்பு வழங்கப்படும்" என்று கூறினார்.


ஆஸ்திரேலியா, ஹாங்காங், சிங்கப்பூர் மற்றும் மலேஷியா| கிராமத்தானின் பயணம் - 24

இறகுப் பந்தாட்டம் ஆடலாம் என்று ஆரம்பித்த பத்து நிமிடத்தில், ஓர் உத்வேகத்தில் எம்பி அடிக்க முயல, முட்டியில் ஏதோ ஒரு வித்தியாசமான சத்தம். எனக்கு ஒன்று நன்றாக உணரமுடிந்தது, இது ஏதோ பெரிய பிரச்னை என்று.

(இந்த கட்டுரையின் ஆரம்பத்தில் கொடுத்துள்ள 'drop down' மூலம் பாகம் 1-23 படிக்காதவர்கள் படிக்கலாம்.)இந்த தொடர் எழுத ஆரம்பிக்கும்போது 5 - 6 வாரம் வரை தாக்கு பிடிக்கும் என்று நினைத்தேன். எதிர்பார்த்ததை விட 20 வாரத்திற்கு மேல் தாண்டி வந்தாகிவிட்டது. மறக்கவே முடியாத நான் பிறந்த வரக்கால்பட்டை பற்றி சொல்லிவிட்டேன். எனக்கு மிகவும் பிடித்த அமெரிக்கா மற்றும் கனடா பற்றி விரிவாக சொல்லிவிட்டேன். வாழ்ந்த ஈரான், போலந்து மற்றும் வாழுகின்ற துபாய் பற்றியும் பார்த்தாகிவிட்டது. அப்புறம் அந்த ஐக்கிய ராஜ்யம் (UK), அயர்லாந்து, துருக்கி, ஜோர்டான், ஈராக், பாகிஸ்தான், ஓமான், சவூதி, இத்தாலி பற்றி ஓரளவுக்கு சொல்லிவிட்டேன். ஆனால் இன்னும் நிறைய நாடுகள், நிறைய அனுபவங்கள். எழுதினால் இன்னும் 10-15 வாரம் போகும். ஆனால் வேண்டாம்.சிலவற்றை மட்டும் பார்த்துவிட்டு மீண்டும் வரக்கால்பட்டில் ஒரு சுற்று சுற்றுவோம். அதற்கப்புறம், நானும் என் புதிய பயணங்களை ஆரம்பிக்க வேண்டும். 2022 பயணங்களுக்கு ஏதுவாக அமையும் என்று நம்புகிறேன். முக்கியமாக செர்பியா 2021லிருந்து சில முறை தள்ளிப்போட்டாகிவிட்டது.காரணம் கொஞ்சம் சுவாரஸ்யமானது. சென்ற ஆகஸ்ட் மாதம் செல்வதற்கு எல்லா ஏற்பாடும் செய்து எதிர்பார்த்திருந்தோம். ஜூலை மாதம் ஒரு நாள் இறகுப் பந்தாட்டம் ஆடலாம் என்று ஆரம்பித்த 10 நிமிடத்தில், ஒரு உத்வேகத்தில் எம்பி அடிக்க முயல, முட்டியில் ஏதோ ஒரு வித்தியாசமான சத்தம். உள்ளுணர்வு சொல்லியது ஏதோ தவறு நடந்திருக்கிறது என்று. ஓரமாக அமர்ந்து சற்று நேரத்தில் சரியாகிவிட்டமாதிரி தோன்ற, மீண்டும் சாதாரணமாக அடிக்க முயல, இந்த முறை முட்டி ஒரு பிடிப்பே இல்லாமல் இங்கேயும் அங்கேயும் ஆடியது. எனக்கு ஒன்று நன்றாக உணரமுடிந்தது, இது ஏதோ பெரிய பிரச்னை என்று. விளையாடும் இடத்திலிருந்து வாகனத்திற்கு நடப்பது சிரமமாகப்பட்டது. நல்ல வேலை, மனைவியும் கூடவே இருந்ததால், உடனே மருத்துவமனைக்கு. மருத்துவர் சோதனை மற்றும் எம் ஆர் ஐ (MRI) செய்து தசை நார் (ligament, partial tear) அறுந்துவிட்டதாகவும், 3-4 மாதம் ஓய்விலிருந்து காலுக்கு பயிர்ச்சி அளித்து மீண்டும் ஏறக்குறைய சுமூக நிலைக்கு திரும்ப முடியும் என்று வேண்டிய ஏற்பாடுகளை செய்தார். நல்ல வேலை காலுக்கு வந்தது முட்டியோடு போயிற்று. முதல் வேலை செர்பியா பயணத்திட்டங்களை மாற்றினோம். அக்டோபர் செல்ல முடியும் என்று நினைத்து பின்னர் கோவிட் பயத்தால் மீண்டும் தள்ளிப்போட்டு இப்போது ஏப்ரல் 22-ல் செல்ல திட்டம். சென்று வந்த பிறகு அதைப்பற்றி எழுதலாம். இடையில் வேறு சில பயணங்கள் திட்டத்தில் உள்ளன.
ஆஸ்திரேலியாஇந்த 2021 ஜூலை மாதம் ஏற்பட்ட இந்த விபத்து, வலது முட்டியில். சரியாக 21 வருடங்களுக்கு முன், 2000, ஜூலை மாதம் ஆஸ்திரேலியா சென்றோம். குழந்தைகள் மிகவும் குட்டிகள். நானும் இளைஞன். நிறைய தொலைநோக்கு திட்டங்கள். ஆஸ்திரேலியா குடியேறுவது அதில் ஒன்று. சும்மா முடிவெடுக்க முடியுமா? போய் ஒரு எட்டு பார்த்து முடிவெடுப்போம் என மெல்போன் (Melbourne) சென்றோம். நீண்ட பயணம். துபாய் - சிங்கப்பூர். பின்னர் சிங்கப்பூர் - மெல்போன். எமிரேட்ஸ்தான். விடுதியில் ஓய்வெடுத்து அடுத்த நாள் முதல் நிறுத்தம் மெல்போன் விலங்கியல் பூங்கா (Zoo). குடும்பம் நல்ல விடுமுறையை எதிர் நோக்கி இருக்க, நான் மிக சாதாரணமாக ஒரு சிறிய (1 அடிக்கும் குறைவே) வேலியை தாண்ட காலை தூக்கி அந்த பக்கம் வைக்க அடுத்த நிமிடம், கீழே கிடந்தேன். என்ன காரணம் என எனக்கும் என் குடும்பத்துக்கும் தெரியவில்லை. சரி எழும்பலாம் என முயற்சிக்க, இடது காலை மடக்க முடியவில்லை.கால் சட்டையை சற்றே உயர்த்தி பார்க்க என் கால் தொடைக்கும் கீழ் பகுதிக்கும் தொடர்பே இல்லாது மாதிரி கீழ் பகுதி L வடிவில் வளைந்து கிடந்தது. முட்டியின் மேல் இருக்க வேண்டிய சிறிய எலும்பு (Knee Cap) இடம் மாறி பக்கவாட்டில் சரிந்து கிடந்தது. எங்கிருந்து எனக்கு உத்தரவு வந்தது என்று தெரியவில்லை. என் கை தன்னிச்சையாக அந்த சிறிய எலும்பை (Knee Cap) அதனுடைய இடத்திற்க்கு நகர்த்த ஒரு கிளிக் சத்தத்துடன் அந்த எலும்பு இடத்தில் அமர்ந்தது. உடனே எழும்ப முயற்ச்சித்து வெற்றி பெற்று நிற்க, அனைவரின் முகத்திலும் கவலை. நான் எல்லாம் சரியாகிவிட்டது, எதற்கும் மருத்துவமனை செல்லலாம் என்று செல்ல, அவசர சிகிச்சையில் பார்த்து எலும்பு நிபுணரிடம் அனுப்ப அவர் நான் மருத்துவரா என கேட்டார். இல்லையென்று சொல்ல, நீ செய்த காரியம் மிகவும் சமயோசிதமானது. மிகவும் தாமதமாகியிருந்தால், உள்ளேயே நிறைய இரத்தம் கசிந்து சில கூடுதல் பிரச்னைகள் ஏற்பட்டிருக்கலாம். எதுவாகினும், இப்போதைக்கு பயம் ஒன்றும் இல்லை. நடப்பதற்கு "ஊன்று கோல்" கொடுக்கிறேன். மெல்போன் சுற்றிப்பார்த்து பின் துபாய் சென்று சிறிய அறுவை சிகிச்சை செய்யவேண்டும். பூரண குணமடைய ஒரு தடையும் இல்லை என உறுதி அளித்தார், அந்த பெண் மருத்துவர். எல்லாம் முடிந்து நான் மருத்துவ செலவைப்பற்றி எங்கே செலுத்துவது என கேட்க, முற்றிலும் இலவசம், இது இங்கே உள்ள முறை என்றார்.
நன்றி சொல்லி, அடுத்த நாள் முதல் "ஊன்று கோலை" வைத்துக்கொண்டு ஊரை சுற்றி வந்தோம். ஆஸ்திரேலியா இந்தியா கிரிக்கெட் மேட்ச் பார்க்கும்போது அந்த ஆஸ்திரேலிய வர்ணனையாளர்கள் பேசுவது பாதி புரியாது, எனக்கு. மெல்போனில் ஊன்றுகோல் வைத்துக்கொண்டு, முதல் நாள் வெளியே செல்ல நினைத்து ஒருவரை அணுகி எங்கே பேருந்து கிடைக்கும் என்று கேட்க அவர் முதலில் "சகல்லக்கா" சென்று அங்கிருந்து மற்றொரு பேருந்து பிடித்து செல்லவேண்டும் என்றார். என்னடா இது பெயர் ஒரு மாதிரியாக உள்ளதே என்று புரியாமல் விழிக்க அந்த பெயர் பலகை என் கண்ணில் பட்டது. அதில் "சர்குலர் க்வெ" (Cricular Quay) என்று போட்டிருந்தது. சரிதான் இந்த ஆஸ்திரேலியன் ஆங்கில உச்சரிப்பு சற்றே வித்தியாசம்தான் என்று புரிந்தது. அதற்கப்புறம் ஒரு முறைக்கு இரு முறை கேட்டு புரிந்துகொண்டு சுற்றிவந்தோம்.ஒரு நாள் 90 கிமீ தொலைவில் உள்ள "பிலிப் தீவு" (Philip Island) சென்று அங்குள்ள பென்குயின்கள் அணிவகுப்பை பார்த்தோம். மிக சிறிய அளவிலே ஆன அந்த பென்குயின்கள், அந்தி சாயும் வேலை, உணவு தேடலை முடித்து தங்கள் வீடுகளுக்கு செல்லும் அணிவகுப்பை பார்க்க நான்றாக இருந்தது. ஆண் பென்குயின்கள் தங்களுக்கு என்று தனி வீடு வைத்துக்கொண்டு துணையை தேடுமாம். துணை கிடைத்தவுடன் இனவிருத்தியில் ஈடுபடுவார்களாம். அந்த இனவிருத்தி காலம் மற்றும் முட்டை இட்டு அடைகாக்கும் காலம் பூராவும் சின்ன வீடு என்ற பேச்சுக்கே இடமில்லையாம். அதற்கப்புறம் "ஏக பத்தினி விரதம்" கைவிடப்படும். மற்றபடி விடுதியை சுற்றி உள்ள இடங்களும் ஒரு பூங்காவும் சென்று வந்தோம். புகழ் பெற்ற கங்காரு மற்றும் "கோலா" கரடிகளை மிக அருகில் சென்று பார்த்தோம்.எல்லாம் பார்த்து, சரி, ஆஸ்திரேலியா குடியேறலாம் என்று முடிவு செய்து பின்னர் செலவு செய்து "குடியுரிமை" வாங்கி அடுத்த வருடம், சிட்னி சென்று வந்தோம். அந்த ஒபேரா (Opera House) கட்டிடம் மற்றும் ஹார்பர் பாலம் (Harbour Bridge) பார்த்தோம்.சிட்னி சென்ற பிறகு என் நண்பர் ஒருவர் அவருடைய நண்பரை பார்க்க சொல்ல, நாங்கள் அவர் வீட்டுக்கு சென்றோம். பேச்சு வாக்கில் எங்கே தங்கியிருக்கீர்கள் என்று கேட்க, நாங்கள் சொன்னோம். அதற்கு அவர் அந்த இடம் மிகவும் குற்றங்கள் நிறைந்த இடம் என்றும், ஆஸ்திரேலியர்கள் அந்த இடத்துக்கு அதிகமாக செல்ல மாட்டார்கள் என்று சொன்னார். முக்கியமாக, போதை வஸ்துக்களுக்கு அடிமையான பழங்குடியினர் (Aborigines) அங்கு இருப்பதாகவும் அடிக்கடி வழிப்பறிகளில் ஈடுபடுவதாகவும் சொன்னார். நல்ல வேளை நாங்கள் அடுத்த நாள் கிளம்பிவிட்டோம்.
ஆஸ்திரேலியாவின் சரித்திரம் சற்று சுவாரஸ்யமானது. ஏறக்குறைய 65,000 வருடங்களாக "பூர்வகுடியினர்" (Aborigines) வாழும் பூமி. ஆனால் 1700 போல் நெதெர்லாந்துக்காரர்கள் காலெடுத்து வைத்து "நியூ ஹொலண்ட்" (New Holland) என்று பெயரிட்டு குடியேற ஆரம்பிக்க 60-70 வருடங்கள் கழித்து அப்போது ஊரிலியே பெரிய "அபகரிப்பு" கும்பலான ஆங்கிலேயர்கள் அங்கு குடியேறினர். அதே சமயம், அந்த பெரிய தீவு "குற்றவாளிகளை" தனிமைப்படுத்த சிறந்த இடம் என்று கருதி, குற்றவாளிகளை அங்கே தொடர்ந்து குடியேற்ற ஆஸ்திரேலியா ஒருவாறாக உருவாயிற்று. வந்து இறங்கிய உடன் முதல் வேலை, பூர்வக்குடியை மொழி மற்றும் கலாச்சார மாற்றம் மூலம் அழிக்க முயன்றது. மற்ற ஆஸ்திரேலியர்களை ஒப்பிடும்போது பூர்வக்குடி மக்களிடையே குற்றங்கள், போதைப்பழக்கங்கள் மற்றும் தற்கொலைகள் மிக அதிகமாக உள்ளன.மிக நீண்ட நாட்கள் ஆங்கிலேய ஆக்கிரமிப்பில் இருந்து 1901 இல் ஆஸ்திரேலியா சுதந்திர நாடாகியது. இன்று மிகவும் முன்னேறிய நாடு. பெரிய நிலப்பரப்பாகினும் (இந்தியாவை விட இரு மடங்கு பெரியது) மக்கள் தொகை 3 கோடிக்கும் கீழே. நிறைய மற்ற நாட்டிலிருந்து குடியேறியவர்கள் (கிரீஸ், சீனா, லெபனான், இந்தியா, பாக்கிஸ்தான் என் பல நாட்டினரும்) வாழும் நாடு. எல்லா நகரங்களும் / மக்களும் நாட்டின் கடற்கரை ஒட்டியுள்ள பகுதிகளில்தான். உட்புறம் பெரும்பாலும் வாழ்வதற்கு ஏதில்லாத பாலைவனம்.
ஒரு கட்டத்தில், அங்கே சென்று குடியேறவேண்டாம் என்று முடிவு செய்து துபாயிலே தொடர்ந்து பின்னர் கனடா குடியுரிமை வாங்கி அதையும் திருப்பியது வேறு கதை. ஒன்று மட்டும் நிதர்சனம். நாம் எவ்வளவுதான் திட்டமிட்டாலும் நடப்பது நடக்கும். அதற்காக திட்டமிடல் வேண்டாம் என்று சொல்லவில்லை. நடப்பது நம் திட்டப்படி இல்லையெனினும் அதை ஏற்றுக்கொண்டு அதன் ஊடே மிகச் சிறந்த விளைவுகளை அடைவதே நாம் செய்யக்கூடியது. என் வியாக்கியானம் எல்லோருக்கும் சரிப்படும் என்று சொல்ல முடியாது.
சிங்கப்பூர்சிங்கப்பூர் என்பது நான் 4-5 வயதிலிருந்தே எனக்கு பரிச்சயப்பட்ட ஊர். ஏனெனில் வரக்கால்பட்டின் (எங்கள் ஊரில்) ஒரே "முடி திருத்தும்" குடும்பத்தின் தலைவர் பெயரே "சிங்கப்பூரான்". உண்மை பெயர் தெரியாது. முடி வெட்ட வேண்டுமா? சிங்கப்பூரானை கூப்பிடு. கை குழந்தைக்கு குளிப்பாட்ட வேண்டுமா "சிங்கப்பூரான்" அம்மாவை கூப்பிடு. நல்ல காரியங்களுக்கு நாதஸ்வரம், மேளம் வேண்டுமா, சிங்கப்பூரான் அண்ணனை கூப்பிடு என்று எங்கள் கிராமத்தின் இன்றியமையா ஆள் "சிங்கப்பூரான்". கடைத்தெருவில் ஒரு "முடி திருத்தும் நிலையம்" வைத்திருந்தார். நாங்கள் "ஹோம் சர்வீஸ்" தான். ஓரிரு முறை அந்த கடைக்கு சென்றிருக்கிறேன். கூரை வேய்ந்த சிறிய இடம். அதில் அந்த சுழலும் நாற்காலி. சிவப்பு நிற இருக்கை. (Cushion). சற்றே பெரிய கண்ணாடி. ஒரு நீண்ட கண்ணாடி பாட்டில். அதனுள் இருந்து வினோதமான வடிவில் ஒரு குழாய். அதன் வளைவில் அவர் விரல் விட்டு அழுத்த சில்லென்று தண்ணீர் முகத்தில் அடிக்கும். அப்புறம் அந்த "வெட்டும் சாதனம்", கத்தி, தீட்ட ஒரு கல் மற்றும் தோலால் ஆன பட்டை. 4-5 வண்ண சீப்புக்கள். சுவர் முழுவதும் வண்ண வண்ண "காலெண்டர்கள்". எம்ஜியார் தான் பிரதானம். அப்புறம் சட்டம் செய்யப்பட்ட கருப்பு வெள்ளை புகைப்படங்கள், அந்த கால அரசியல்வாதிகளுடன் சிங்கப்பூரான் எடுத்துக்கொண்டது.பார்த்தீர்களா, எவ்வளவு நெருக்கம், எனக்கும் சிங்கப்பூருக்கும். பின்னர், துபாய் வந்த சில வருடங்களில் எமிரேட்ஸ் சலுகை விலை பயணம் ஆசை காட்ட குழந்தைகள் 5 மற்றும் 3 வயதில் இருந்தபோதும் அவர்கள் பெயரை வைத்து, 1995-ல் சிங்கப்பூர் மற்றும் ஹாங்காங் சென்று வந்தோம்.
அவர்கள் இருவருக்கும் ஒன்றும் ஞாபகம் இல்லை. செண்டோசா தீவில் நிறைய கேளிக்கைகள் இருந்தும் சின்ன பெண் 3 வயது கூட நிரம்பாததால் எல்லாம் வேடிக்கை மட்டுமே. ஆனால், அந்த சிங்கப்பூர் சுத்தம், ஒழுங்கு முறை மற்றும் பிரம்மாண்டமான கட்டிடங்கள் உண்மையில் அசத்தின. அப்போதுதான் துபாய் மெதுவாக வளர்ந்து கொண்டு வந்தது. மற்றுமொரு மறக்க முடியாத இடம், முஸ்தபா கடை. கடை அல்ல கடல் என்று சொல்லுவார்கள். அந்த மாதிரி ஒரு கடல். அங்கே சற்று ஷாப்பிங் செய்து பக்கத்திலியே "கோமள விலாஸ்" உணவகத்தில், வாழை இல்லை சாப்பாடு, நெய்யோடு. மகள்கள் விரும்பிச் சாப்பிட்டார்கள். முஸ்தபாவும் கோமள விலாஸும் இருக்கும் இடம் செரங்கூன் சாலை 'லிட்டில் இந்தியா' என்றழைக்கப்படும் இடத்தில் அடங்கும். நிறைய இந்திய கடைகள், இந்திய மக்கள், இந்திய வாசனை என கிறங்கடிக்கும். போதாதற்கு அங்கேயே வீரமாகாளியம்மன் கோவிலும் உண்டு.எல்லோரும் பார்க்க சொல்லும் 'ஆர்ச்சட் ரோடு' என்ற வணிக ஏரியா. நிறைய கடைகள், வணிக வளாகங்கள். உண்ணுமிடங்கள். எல்லாம் பார்த்தோம். கூடவே எங்கள் மகள்களின் புரியாத எதிர்பார்ப்புகள், சிணுங்கல்கள், அழுகைகள் எல்லாம் சமாளித்தோம்!
அதற்கப்புறம் நான் சில முறை சிங்கப்பூர் சென்று வந்திருக்கிறேன். வேலை நிமித்தம். ஒவ்வொரு முறையும் சிங்கப்பூர் இன்னும் மேலே மேலே என்று மெருகு ஏறிக்கொண்டே போகிறது.
ஹாங்காங்1992-ம் வருடம். எமிரேட்ஸ் விமான நிறுவனத்தில் குறுகிய காலத்தில் ஓரளவுக்கு நல்ல பெயர் வாங்கி மேலாளர் என்னை "ஹாங்காங்" சென்று வர பரிந்துரைத்தார். எனக்கு தலை கால் புரியவில்லை, "ஃபாரின்" போகப்போகிறேன். இருப்பது “ஃபாரின்" தான் என உதிக்கவில்லை. முகவர் முன்பே சென்றுவிட நான் 3-4 நாட்கள் கழித்து சென்றேன். "ஓ மை காட்" (Oh My God) தான்.முதலில் விமானம் ஏறி அமர்ந்த பிறகு, நான் "ஹாங்காங்" விமானத்தில்தான் அமர்ந்தேனா இல்லை வேற ஊருக்கு போகிற விமானமா என்ற பயம். தேவை இல்லைதான். இருந்தாலும், முதல் முறை. அப்புறம் அங்கிருந்து "நியூ வேர்ல்ட் ஹார்பர் வியூ" என்ற 5 ஸ்டார் விடுதி. மயக்கமே வந்தது. உள்ளேயே தவழும் நறுமணம், அழகான பணியாளர்கள், பளிங்குக்கற்கள்  வானைத் தொட்டுக்கொண்டு. அப்போதே முடிவு பண்ணினேன். குடும்பம் பார்க்கவேண்டும் என்று. அதன்படியே, 1995இல் சிங்கப்பூர் முடித்து ஹாங்காங் சென்றோம். அங்குள்ள் "ஓஷியன் பார்க்" (Ocean Park) தண்ணீர் பூங்கா பார்த்தே ஆகவேண்டிய ஒரு இடம். சென்று பார்த்தோம். துரதிஷ்டவசமாக மழையின் காரணம் பூங்காவின் பெரும்பகுதி பார்க்க முடியவில்லை. இருந்தும், என் மனைவிக்கும் சிங்கப்பூர்/ஹாங்காங்தான் முதல் பயணம், துபாயில் இருந்து.
உண்மையில், பெரிய வணிக வளாகங்கள் (Malls) நான் முதல் முதல் பார்த்தது கவ்லூன், ஹாங்காங்கில்தான். கவ்லூன் பகுதி மிக நெரிசலான இடம். அவ்வளவு மக்கள். அவ்வளவு வானுயர கட்டிடங்கள். அப்போதே, ஒவ்வொரு கட்டிடங்களை அடுத்த கட்டிடத்துடன் ஒரு பாலம் போல போட்டு இணைத்திருப்பார்கள். சாலை தவிர்த்து கட்டிடங்கள் மூலமாகவே கடக்க முடியும். "கோயில் தெரு" (Temple Street) என்ற சாலை சைனீஸ் உணவுக்கு பெயர் போனது.
ஹாங்காங் மிக செலவீனமான ஊர். மக்களும் கடுமையாக உழைக்க வேண்டும். கணவன் மனைவி இருவரும் அடித்து பிடித்து ரயிலில் பயணம் செய்து அலுவலகத்தில் 7-8 வரை வேலை செய்து சிறிய பெட்டி போன்ற வீட்டிற்குள் அடங்கவேண்டும். இதில் சமைக்க நேரம் எங்கே? எனவே நிறைய குடும்பங்கள் வார நாட்களில் சமைப்பது இல்லை என்று என் சக ஊழியர் சொல்வார். குடும்பமே விலை மலிவான உணவகங்களில் உணவை முடித்து வீடு செல்வார்கள் என்று கேள்விப்பட்டிருக்கிறேன். அந்த "கோயில் தெரு" உணவகங்களில் மக்கள் வழிவார்கள். ஒவ்வொரு மேஜை மீதும் ஒரு பெரிய சட்டி மாதிரியான பாத்திரம். கீழ் ஒரு சிறிய அடுப்பு போன்ற ஒன்றை வைத்து அந்த சூடு பறக்கும் சட்டியில் இருந்து மீனோ, ஏறாவோ, நண்டோ ஒவ்வொருவரும் எடுத்து சாப்பிடுவார்கள். அப்புறம் ஒரு சிறிய கோப்பையில் சாதம். அந்த இரண்டு குச்சிகளை வைத்து கோப்பையை வாய்க்கு அருகில் கொண்டு சென்று சாதத்தை உள் தள்ளுவார்கள். நானும் நிறைய முறை சைனீஸ் அல்லது ஜப்பனீஸ் உணவகங்களில் முயற்சித்திருக்கிறேன். கடைசியில் "ஒரு ஸ்பூன் குடுங்க" என்று வாங்கி குச்சிகளை ஓரம் வைத்துவிடுவேன்.அந்த ஊரில், ஷாப்பிங், பேருந்து பயணம் மற்றும் சுற்றுலா ரயில் பயணம் என சுற்றி அனுபவித்தோம். ஆனால் பாருங்கள் குழந்தைகளுக்கு ஒன்றும் ஞாபகம் இல்லை. எனக்கும் இன்னொரு முறை சென்று வரவேண்டும் என்ற ஆவல் உள்ளது. பார்க்காத இடங்களை பார்த்து நேரம் இருந்தால் பார்க்கலாம். இல்லையென்றால் இருக்கவே இருக்கிறது அடுத்த ஜென்மம்.
மலேசியாமலேசியா சென்றது வேலை நிமித்தமாக மட்டுமே. அதிகம் சுற்றியதில்லை. மனைவி அவர்களின் ஸ்நேகிதிகளுடன் "மகளிர் மட்டும்" சுற்றுலா சென்று வந்தார். நான் அவ்வளவு தூரம் சென்றதால் குறைந்தபட்சம் "ட்வின் டவர்ஸ்" மட்டும் பார்க்கலாம் என்று பார்த்து வந்தேன். மலேசியாவில் என்னை மிகவும் கவர்ந்தது அந்த பச்சை பசேல், எங்கு காணினும். மிகவும் பிடிக்காதது டூரியன் பழம். பார்க்க பலாப்பழம் மாதிரி இருந்தாலும் சுவை மற்றும் மணம்.....வேண்டாம். எல்லா டூரியன் பழத்தையும் அவர்களே சாப்பிடட்டும்.ஒரு முறை அண்ணன் பணி புரிந்த "மிர்ரி" என்ற ஊருக்கு சென்று வந்தேன். மிர்ரி இன்னும் சற்று அதிகம் பச்சை பசேல், காரணம் அது ஏறக்குறைய காட்டினுள் அமைந்த ஊர்.2022 இல் மலேஷியா செல்ல வேண்டும். அண்ணன் இப்போதும் மலேசியாவில். அழைத்துக்கொண்டிருக்கிறார். சுற்றிபார்க்கவேண்டும். பின்னர் முடிந்தால் விவரமாக எழுதவும் வேண்டும்.
அடுத்த வாரம் வரக்கால்பட்டை இன்னொரு முறை காட்டி சில பேரை அறிமுகப்படுத்தி வைக்கிறேன். உங்களுக்கு பிடிக்கும் என்று நம்புகிறேன்.பின்குறிப்பு: இந்த பயணங்கள் எல்லாம் பல வருடங்களுக்கு முன். ஆகவே புகைப்படங்கள் தாளில்தான் உள்ளன. ஸ்கேன் செய்தால் சரி வராது. ஆகவே இணையத்தில் இருந்து சில புகைப்படங்களை இங்கே உபயோகித்திருக்கிறேன். அவை என் புகைப்படங்கள் அல்ல.- சங்கர் வெங்கடேசன்(shankarven@gmail.com)


`இந்த இனம் தப்பிப் பிழைப்பதே அரிதாக உள்ளது!'- மலேசியாவின் கடைசி சுமத்ரன் காண்டாமிருகமும் உயிரிழந்தது

மலேசியாவில் `சுமத்ரன்' வகை காண்டாமிருக இனத்தில் எஞ்சி இருந்த இமான் என்ற பெண் காண்டாமிருகம் நேற்று புற்றுநோயால் உயிரிழந்தது.

நமது நகம் மற்றும் முடிகளில் உள்ள அதே `கெரட்டின்' தான் காண்டாமிருகங்களின் கொம்புகளிலும் உள்ளது. ஆனால், மருத்துவப் பயன் என்ற மூடத்தனத்தால் உலகம் முழுக்க ஈவுஇரக்கமின்றி காண்டாமிருகங்கள் வேட்டையாடப்பட்டு கள்ளச் சந்தைகளில் கொம்புகள் விற்பனை செய்யப்பட்டு வருகின்றன.
காண்டாமிருக இனங்களில் மிகச் சிறியதான சுமத்ரன்  காண்டாமிருகங்கள் (Sumatran rhinoceros) ஒருகாலத்தில் இந்தியா உட்பட ஆசியக் காடுகளில் பரவலாக வாழ்ந்தன. காடழிப்பு மற்றும் கட்டுப்படுத்த முடியாத வேட்டை காரணமாக இந்த இனம் இன்னும் சில ஆண்டுகளில் அழிய உள்ளது. இந்திய, ஜாவா காண்டாமிருகங்களுக்கு ஒற்றைக் கொம்பு மட்டுமே இருக்கும். ஆனால், ஆப்பிரிக்க, சுமத்ரன் காண்டாமிருகங்களுக்கு இரண்டு கொம்புகள் இருக்கும். இந்தக் கொம்புகளே இவற்றுக்கு பேராபத்தாய் அமைந்துவிட்டன.
மலேசியாவில் உள்ள போர்னியா காண்டாமிருகங்கள் சரணாலயத்தில், எஞ்சியிருந்த சுமத்ரன் இனத்தைச் சேர்ந்த ஒரு ஜோடி காண்டாமிருகங்கள் மிகுந்த கவனத்துடன் பராமரிக்கப்பட்டு வந்தன. இந்நிலையில், மலேசியாவின் கடைசி ஆண் சுமத்ரன் காண்டாமிருகமான டேம் (Tam) சிறுநீரகம் மற்றும் நுரையீரல் கோளாறுகளால் கடந்த மே மாதம் இறந்தது.இதையடுத்து, இதன் ஜோடியான இமான் மிகுந்த கவனத்துடன் பராமரிக்கப்பட்டு வந்தது. புற்றுநோயால் அவதிப்பட்டு வந்த இமான் உடல்நலக் கோளாறுகளைச் சந்தித்தது. இந்நிலையில் கருப்பையிலிருந்து வெளியான அதிகப்படியான இரத்தப்போக்கு காரணமாக உயிரிழந்தது.
மலேசியாவில் இருந்த கடைசி சுமத்ரன் காண்டாமிருகமும் இப்போது இல்லையென்றாகி விட்டது. தற்போது இந்தோனேசியாவில் சுமார் 80 சுமத்ரன் காண்டாமிருகங்கள் இருப்பதாகக் கண்டறியப்பட்டுள்ளன. இவையும் மிக தனிமைப்படுத்தப்பட்டுள்ளதால் அவற்றின் இனப்பெருக்கங்களில் பாதிப்பு ஏற்பட்டுள்ளது. இந்த இனம் தப்பிப் பிழைப்பது அரிதாகவே உள்ளது என W.W.F அமைப்பு நிர்வாகிகள் வேதனை தெரிவித்துள்ளனர்.


ஃபேஸ்புக் காதல்; திசைமாறிய திடீர் சந்திப்பு! - தேனி காதலனைக் கொல்ல கூலிப்படையை ஏவிய மலேசியப் பெண்

ஃபேஸ்புக் வழியாக மலேசியப் பெண்ணைக் காதலித்த தேனி இளைஞரைக் கொலை செய்ய வந்த கூலிப்படையினர் 9 பேரைப் போலீஸார் கைது செய்தனர்.
தேனி மாவட்டம், வீரபாண்டி அருகே உள்ள காட்டுநாயக்கன்பட்டி நேரு என்பவரின் மகன் அசோக்குமார் (வயது 28). ஐ.டி துறையில் வேலைபார்த்து வருகிறார். இவர், முகநூல் வழியாக மலேசியாவைச் சேர்ந்த அமுதேஸ்வரி என்ற பெண்ணுடன் அறிமுகத்தை ஏற்படுத்தியுள்ளார். இருவருக்கும் இடையே நட்பு ஏற்பட்டு, பின்னர் அது காதலாக மாறியுள்ளது. இருவரும் சில மாதங்களாகக் காதலித்து வந்துள்ளனர்.
இந்நிலையில், அசோக்குமாரை சந்திப்பதற்காகத் தேனி வந்துள்ளார் அமுதேஸ்வரி. இதுநாள் வரையில் அமுதேஸ்வரியை முகநூலில் மட்டுமே பார்த்து வந்த அசோக், நேரில் அவரைப் பார்த்ததும், `நீ குண்டாக இருக்கிறாய். அழகாக இல்லை' எனக் கூறியுள்ளார். இதனால், மனமுடைந்த அமுதேஸ்வரி, மலேசியாவுக்குத் திரும்பிச் சென்றார். தொடர்ந்து இருவருக்கும் இடையே கருத்து வேறுபாடு ஏற்படவே, அமுதேஸ்வரியின் தொடர்பைத் துண்டித்துள்ளார் அசோக்குமார்.
பின்னர், கவிதா அருணாசலம் என்ற பெயரில் அசோக்குமாரை தொடர்புகொண்ட ஒரு பெண், `நான் அமுதேஸ்வரியின் அக்கா. நீ ஏமாற்றியதால் அவள் தற்கொலை செய்துகொண்டாள்' என்றும் கூறியுள்ளார். அதைக் கேட்டு அதிர்ச்சியடைந்த அசோக்குமார், தன்னை விட்டுவிடும்படி அப்பெண்ணிடம் கெஞ்சியுள்ளார். அதற்குப் பதிலளித்த அந்தப் பெண், `நான் தேனி வருகிறேன். என்னை நேரில் சந்தித்து மன்னிப்புக் கேள்' எனக் கூறியிருக்கிறார்.
இதற்கு அசோக்குமாரும் சம்மதம் தெரிவித்திருக்கிறார். கடந்த அக்டோபர் மாதம் அந்தப் பெண் தேனி வந்துள்ளார். பின்னர், தனியார் விடுதிக்கு அசோக்குமாரை வரச்சொல்லியிருக்கிறார். அங்கு சென்ற அசோக்குமார் அதிர்ச்சியடைந்துள்ளார். காரணம், அங்கு இருந்தது இறந்துவிட்டதாகக் கூறப்பட்ட அமுதேஸ்வரி.
`உன்னை சந்திக்கத்தான் அப்படிப் பொய் சொன்னேன். என்னை ஏன் ஏமாற்றினாய்... என்னைக் கல்யாணம் செய்துகொள். இல்லையென்றால் இங்கேயே தற்கொலை செய்துகொள்வேன்'  என அமுதேஸ்வரி கூறியிருக்கிறார். இதனால் பயந்துபோன அசோக்குமார். தேனி அனைத்து மகளிர் காவல்நிலையத்தில் புகார் கொடுத்தார். சம்பந்தப்பட்ட அமுதேஸ்வரியை அழைத்துப் போலீஸார் விசாரணை நடத்தியதில், அப்பெண்ணின் உண்மையான பெயர் விக்னேஸ்வரி என்பது தெரியவந்தது.
காவல்நிலையத்திலேயே போலீஸார் இருவரையும் சமாதானப்படுத்தி அனுப்பி வைத்தனர். இதைத் தொடர்ந்து அசோக்குமாரின் வீட்டுக்குச் சென்ற அப்பெண், தனக்கும் அசோக்குமாருக்கும் திருமணம் செய்துவைக்கும்படி கூறியுள்ளார். இதை அசோக்குமாரின் பெற்றோர் ஏற்றுக்கொள்ளவில்லை. இதனால் கோபமடைந்த அந்தப் பெண், தன்னை ஏமாற்றிய அசோக்குமார் மீது வழக்கு பதிவு செய்ய வேண்டும் என வீரபாண்டி காவல்நிலையத்தில் புகார் கொடுத்தார்.இந்த வழக்கை விசாரித்த போலீஸார், ஏற்கெனவே தேனி அனைத்து மகளிர் காவல்நிலையத்தில் நடந்த சமாதான முயற்சி பற்றிய தகவல்களைச் சேகரித்தனர். பின்னர், வீரபாண்டி காவல்நிலையத்திலும் சமாதான முயற்சிகள் நடக்கவே, `அசோக் மீது வழக்கு பதிவு செய்தால்தான் மலேசியா செல்வேன்' என அந்தப் பெண் பிடிவாதமாகக் கூறியுள்ளார்.
முடிவில், அசோக் மீது போலீஸார் வழக்கு பதிவு செய்தனர். இதனால், சமாதானம் அடைந்த விக்னேஷ்வரி, மலேசியா திரும்பியதாகக் கூறப்படுகிறது. இதற்கிடையில், இன்று போடி நகர் பகுதியில் சந்தேகத்துக்கு இடமாகச் சுற்றித்திருந்த சிலரை பிடித்துப் போலீஸார் விசாரித்துள்ளனர். அவர்கள் கூலிப்படையைச் சேர்ந்தவர்கள் என்பதும், காட்டுநாயக்கன்பட்டியைச் சேர்ந்த அசோக்குமாரை கொலை செய்ய வந்ததும் மலேசியாவைச் சேர்ந்த பெண் ஒருவர் பணம் கொடுத்ததும் தெரியவந்தது.
இதுதொடர்பாகப் பேசிய போலீஸார், ``அனைத்து மகளிர் காவல்நிலையத்தில் பேசப்பட்ட சமாதான முயற்சி தோல்வியில் முடிந்திருக்கிறது. யார் மீது தவறு இருக்கிறது என்று பார்த்து நடவடிக்கை எடுக்காமல் கட்டப்பஞ்சாயத்து செய்திருக்கிறார்கள். காதலனிடம் நியாயம் கேட்க மலேசியாவில் இருந்து தேனி வந்திருக்கிறார் என்றால், அசோக்குமாரை விடமாட்டார் எனக் கணித்திருந்தோம். எனவேதான் அப்பெண்ணை கண்காணிப்பு வளையத்துக்குள் வைத்திருந்தோம். அதன் விளைவாகத்தான் கூலிப்படையினரை பிடிக்க முடிந்தது. ஒரு அசம்பாவிதமும் தவிர்க்கப்பட்டிருக்கிறது” என்கின்றனர்.


`3000 டன் பிளாஸ்டிக் குப்பை; இனியும் கருணையை எதிர்பார்க்காதீர்கள்!'- வளர்ந்த நாடுகளை எச்சரிக்கும் மலேசியா

வளர்ந்த நாடுகளின் குப்பைத் தொட்டியா நாங்கள்... இந்தப் பக்கம் உங்கள் கண்டெய்னர்கள் வந்தால் கப்பலுடன் அவை திருப்பி அனுப்பப்படும் என மலேசியா அரசு எச்சரிக்கை விடுக்கப்பட்டுள்ளது. உலகநாடுகளின் குப்பைகளை இறக்குமதி செய்து அதில் வர்த்தகத்தைப் பெருக்கி வந்த சீனா இனி நாங்கள் பிளாஸ்டிக் கழிவுகளை இறக்குமதி செய்வது இல்லை என்று திடீரென அறிவித்தது. வளர்ந்த நாடுகளின் குப்பைகளை இறக்குமதி செய்து அதை மறுசுழற்சி செய்து வந்த ஆசிய நாடுகள் அதனால் ஏற்படும் சுற்றுச்சூழல் மாசை சமீபத்தில்தான் உணர்ந்திருந்தனர். சீனா, இந்தியா போன்ற ஆசிய நாடுகள் பிளாஸ்டிக் கழிவுகளை இறக்குமதி செய்வதில்லை என முடிவு எடுத்தது. இந்தியா துறைமுகங்களில் சில கண்டெய்னர்களில் பிளாஸ்டிக் கழிவுகள் என்ற பெயரில் மருத்துவக்கழிவுகள் இருந்தது கடந்த சில வருடங்களுக்கு முன்பு தலைப்புச் செய்தியானது. அதிகரிக்கும் மக்கள் தொகையில் உள்நாட்டுக் கழிவுகளையே மேலாண்மை செய்ய முடியாத நிலைதான் உள்ளது. இதன்காரணமாகத்தான் இந்த முடிவை ஆசிய நாடுகள் எடுத்தது. ஆசிய நாடுகளின் இந்த முடிவானது வளர்ந்த நாடுகளுக்குப் பெரும் அதிர்ச்சியைக் கொடுத்தது.
சீனா, இந்தியா போன்ற நாடுகள் திடீரென எடுத்த முடிவால் வளர்ந்த நாடுகளின் குப்பைகள் எங்குக் கொட்டப்படும் எனக் கேள்வி எழுந்தது. முறைகேடான வழியில் அவை மீண்டும் ஆசிய நாடுகளுக்குள்ளே கொட்டப்படும் எனச் சமூக ஆர்வலர்கள் வருத்தம் தெரிவித்திருந்தனர். இந்தநிலையில்தான் மலேசியாவில் முறைகேடாக மறுசுழற்சி நிறுவனங்கள் தொடங்கப்பட்டன. அமெரிக்கா, கனடா, ஜப்பான், சவுதி அரேபியா மற்றும் சீனாவிலிருந்து ஏராளமான பிளாஸ்டிக் கழிவுகள் மலேசியாவில் குவியத் தொடங்கின. இது அந்நாட்டு அரசுக்குப் பெரும் அச்சுறுத்தலைக் கொடுத்தது. முறைகேடாகத் தொடங்கப்பட்ட மறுசுழற்சி நிறுவனங்களைக் களையெடுக்கும் பணியை மலேசியா அரசு தொடங்கியது. சுமார் 150 நிறுவனங்களைக் கண்டுபிடித்து அவற்றை மூடியது.
ஆனாலும் மலேசியாவுக்கு கண்டெய்னர்களில் வரும் குப்பைகளின் அளவு குறைந்ததாகத் தெரியவில்லை. இந்நிலையில்தான் மலேசியாவுக்குக் கப்பல்கள் மூலம் அனுப்பப்பட்ட 3300 டன் கழிவுகளை வளர்ந்த நாடுகளுக்கே திரும்பி அனுப்பியுள்ளது. இதுதொடர்பாகப் பேசியுள்ள அந்நாட்டுச் சுற்றுச்சூழல் துறை அமைச்சர்  Yeo Bee Yin, ``வளர்ந்த நாடுகளின் குப்பைத் தொட்டியா நாங்கள். இந்தப் பக்கம் உங்கள் கண்டெய்னர்கள் வந்தால் கப்பலுடன் அவை திருப்பி அனுப்பப்படும். எந்தக் கருணையும் எதிர்பார்க்காதீர்கள். பிளாஸ்டிக் கழிவுகளை சீனா இறக்குமதி செய்ய தடை விதித்ததையடுத்து வளர்ந்த நாடுகள் மலேசியாவைக் குறிவைக்கின்றன. தவறான வழிமுறைகள் மூலம் 60 கண்டெய்னர்களில் பிளாஸ்டிக் கழிவுகள் இறக்குமதி செய்யப்பட்டுள்ளன. இங்கிலாந்திலிருந்து கேபிள்கள், ஆஸ்திரேலியாவிலிருந்து மாசுபட்ட பால் பாக்கெட்டுகள், கனடா, ஜப்பான், அமெரிக்கா, சீனா போன்ற நாடுகளிலிருந்து மின்சாதனக் கழிவுகள், வீட்டு உபயோகப்பொருள்களின் கழிவுகள் குவிந்துள்ளன. சீனா பிளாஸ்டிக் கழிவுகளை இறக்குமதி செய்ய தடைவிதித்துள்ளதால் வளர்ந்த நாடுகள் இதை எங்கள் பக்கம் திருப்புகிறார்கள்.
இங்கிலாந்தைச் சேர்ந்த மறுசுழற்சி நிறுவனம் கடந்த 2 ஆண்டுகளில் 1000 கண்டெய்னர்களில் 50,000 டன் கழிவுகளை இறக்குமதி செய்துள்ளது. மலேசியா ஒன்றும் உலகநாடுகளின் குப்பையைக் கொட்டும் இடமல்ல. நாங்கள் எதிர்த்துப் போராடுவோம். நாங்கள் சிறிய நாடுதான். வளர்ந்த நாடுகள் எங்களைத் தாக்க முடியாது. மலேசியாவில் ஏராளமான மறுசுழற்சி நிறுவனங்கள் முறைகேடாகத் தொடங்கப்பட்டுள்ளன. இதுவரை 150 தொழிற்சாலைகள் மூடப்பட்டுள்ளன. இந்த மாதம் தொடக்கத்தில்கூட ஸ்பெயினிலிருந்து வந்த 5 கண்டெய்னர்கள் திருப்பி அனுப்பப்பட்டது. வளர்ந்த நாடுகளில் வசிக்கும் மக்கள் தங்களது குப்பைகளைத் தனியாகப் பிரித்துத்தான் குப்பைத் தொட்டியில் போடுகின்றனர். இறுதியில் அந்தக் குப்பைகள் வளர்ந்து வரும் நாடுகளில் முறைகேடான முறையில் கொட்டப்படுகிறது. வளர்ந்த நாடுகள் இந்தக் குப்பைகளை எப்படி மேலாண்மை செய்வது என்பதை யோசியுங்கள். வளர்ந்து வரும் நாடுகள் மீது கொட்டுவதை நிறுத்துங்கள்'' எனப் பேசியுள்ளார்.


`தடைவிதித்தாலும், தவறு செய்தால் உரக்கச் சொல்லுவோம்’ - மலேசியா, இந்தியா இடையே  மூளும் பனிப்போர்

இந்தியாவில் நடக்கும் விஷயங்கள் பற்றி மலேசியப் பிரதமர் மகாதீர் தொடர்ந்து கருத்து தெரிவித்து வருவதால் அந்நாட்டிலிருந்து இறக்குமதி செய்யப்படும் பாமாயிலுக்கு கட்டுப்பாடு விதித்துள்ளது இந்திய அரசு.

மலேசியாவுக்கும் இந்தியாவுக்கும் இடையே ஏற்பட்டுள்ள வார்த்தை ரீதியிலான மனக் கசப்பு, இரு நாடுகளுக்கும் இடையேயான வர்த்தகத்தில் எதிரொலித்துள்ளது. சமீபகாலமாக இந்தியாவில் நடந்த காஷ்மீர் விவகாரம், குடியுரிமைப் பிரச்னை போன்ற அனைத்து விவகாரங்களிலும் மலேசியப் பிரதமர் மகாதீர் முகமது தன் கருத்தை தெரிவித்துவந்தார்.
முன்னதாக காஷ்மீர் விவகாரத்தில், ``இந்தியா காஷ்மீரை ஆக்கிரமிப்பு செய்துள்ளது. மலேசியாவைப் பொறுத்தவரை, இரு நாடுகளுக்கு இடையான பிரச்னை மற்றும் மோதல்களைத் தீர்த்துக்கொள்ள ஆக்கிரமிப்பு செய்வது சரியான தீர்வல்ல. எவ்வளவு பெரிய பிரச்னையாக இருந்தாலும் மத்தியஸ்தம் அல்லது சட்டப்படி தீர்வு காண வேண்டும்” எனப் பேசியிருந்தார்.  `இந்திய உள்நாட்டு விவகாரங்களில் மலேசியப் பிரதமர் தலையிடுவது, கருத்து தெரிவிப்பது முறையல்ல’ என்று மத்திய அரசு தரப்பில் அவருக்குப் பதில் அளிக்கப்பட்டது.
இதையடுத்து, சமீபத்தில் மத்திய அரசு கொண்டுவந்த குடியுரிமைச் சட்டத் திருத்தம் பற்றியும் மகாதீர் தன் கருத்தைப் பதிவு செய்திருந்தார். அதில், ``இந்தியாவில் தற்போது நடந்துகொண்டிருக்கும் நிகழ்வு மிகவும் துரதிர்ஷ்டவசமானது. இந்தியா மதச்சார்பற்ற நாடு. தொடக்கம் முதலே மக்கள் சார்ந்துள்ள மதங்கள் அவர்களின் குடியுரிமையைத் தடுக்கவில்லை. இத்தனை ஆண்டுகளாக அவர்கள் இந்தியக் குடிமக்களாகவே வாழ்ந்து வந்துள்ளனர். ஆனால், தற்போது கொண்டுவந்துள்ள சட்டத் திருத்தத்தில், இஸ்லாமியர்கள் மட்டும் இந்தியக் குடிமக்களாவதிலிருந்து தடுக்கப்படுவது நியாயமல்ல” எனக் கூறினார். இதற்கும் மத்திய அரசு தங்களின் அதிருப்தியை வெளிப்படுத்தியது.
மலேசியப் பிரதமர் இதேபோன்று தொடர்ந்து மத்திய அரசின் முடிவுகளுக்கு எதிராகப் பேசி வருவதால் இரு நாட்டு உறவில் விரிசல் விழுந்துள்ளது. இந்த நிலையில், மலேசியாவிலிருந்து இறக்குமதி செய்யப்படும் பாமாயிலுக்கு இந்திய அரசு திடீர் கட்டுப்பாடுகளை விதித்தது. இதனால் இந்திய வணிகர்கள் பாமாயில் இறக்குமதி செய்யமுடியாத நிலை ஏற்பட்டுள்ளது. இந்திய அரசின் இந்த நடவடிக்கை மலேசியாவுக்கும் பெரும் பொருளாதார இழப்பாக இருக்கும் எனக் கூறப்படுகிறது. இருந்தும் இது இந்தியாவுக்கும் பெரும் பாதிப்பாக இருக்கும் எனத் தெரிவிக்கப்பட்டுள்ளது. மலேசியாவிலிருந்து பாமாயில் இறக்குமதி தடைப்பட்டால் இந்தியாவில் பாமாயில் விலை அதிகரிக்கக் கூடும் என்ற அச்சம் உருவாகியுள்ளது.
இதற்கிடையில், இந்தியாவின் நடவடிக்கை கவலை அளிப்பதாக மலேசியப் பிரதமர் மகாதீர் முகமது கருத்து தெரிவித்துள்ளார். ``மலேசியாவிலிருந்து இந்தியாவுக்கு அதிகப்படியான பாமாயில் விற்பனை செய்யப்படுகிறது. அதனால் இந்தியா தற்போது எடுத்துள்ள நடவடிக்கையை நினைத்து நிச்சயமாகக் கவலைப்படுகிறோம். ஆனால் மறுபுறம், நாம் வெளிப்படையாக இருக்க வேண்டும். இந்தியாவில் ஏதேனும் தவறு நடந்தால் நாங்கள் அதை உரக்கச் சொல்லவேண்டியிருக்கும்.
நாம் தவறான விஷயங்களை அனுமதித்து, பணம் தொடர்பாக மட்டுமே சிந்தித்தால் நம்மாளும் மக்களாலும் நிறைய தவறான காரியங்கள் செய்யப்படும் என நினைக்கிறேன்” என்று தெரிவித்துள்ளார். மலேசிய உள்நாட்டு உற்பத்தியில் 2.8 சதவிகிதம் பாமாயில் பங்களிப்பு கொண்டுள்ளது. எனவே, பாமாயில் ஏற்றுமதி அந்நாட்டுக்கு கவலைக்குரிய ஒன்றுதான் என்று ஒரு தரப்பினர் கருத்து தெரிவிக்கின்றனர். அதே சமயம், மலேசியாவின் பாமாயில் ஏற்றுமதியை இந்தியா கைவிட்டாலும் தனக்கென புதிய சந்தையை மலேசியா உருவாக்கிக்கொள்ளும். பாமாயில் விலையேற்றத்தால் இந்தியாவுக்குத்தான் பாதிப்பு என மற்றொரு தரப்பினர் கூறுகின்றனர்.


மனசையும் உடம்பையும் ஃபிட்டா வச்சுக்க குத்துவரிசை கத்துக்கிறேன்! - முனிஸ்காந்த்

தமிழ் சினிமாவில் `ஈசா’ படத்தின் மூலம் அறிமுகமாயிருந்தாலும் `முண்டாசுப்பட்டி’ படம்தான்  முனிஸ்காந்துக்கு வெளிச்சம் தந்தது.  `ஜிகர்தண்டா’, `இன்று நேற்று நாளை’, `மாப்பிளை சிங்கம்’, `மாநகரம்’, `மரகதநாணயம்’, `வேலைக்காரன்’ என அதன்பின் அவரின் வெற்றிப்பயணம் தொடர்கிறது.  தற்போது `சண்டக்கோழி 2’, `விஸ்வாசம்’ படத்தில் நடித்து வருகிறார்.
முனிஸ்காந்த்  டயட் மற்றும் ஃபிட்னெஸ் விஷயத்தில் எப்படி?
``சினிமாவுல நடிக்கிறதுக்காக ஆரம்பத்துல நிறைய கம்பெனிகளைத் தேடிப்போனேன். குறிப்பிட்ட நேரத்துல சாப்பிட முடியாது. அதனால என்ன கிடைக்குதோ அதைச் சாப்பிடுவேன். வெஜ்ஜோ, நான்வெஜ்ஜோ விருப்பம்போல வயிறு நிறைய சாப்பிடுற பழக்கம் எனக்கு உண்டு. டயட்டுங்கிற விஷயமெல்லாம் எனக்கு ஒத்துவராது. ஏன்னா, நான் நல்லா சாப்பிடுற ஆள். என்னைப் பார்த்தாலே உங்களுக்குத் தெரியும்னு நினைக்கிறேன். எல்லா வகையான உணவுகளையும் சாப்பிடப் பிடிக்கும். குறிப்பா, தலைக்கறியும், மட்டன் பிரியாணியும் என்னோட ஃபேவரைட். அவுட்டோர் ஷூட்டிங் போனா மட்டும் நான்வெஜ் கிடைக்காம கொஞ்சம் சிரமப்படுவேன். கிராமப்புறங்களில் ஷூட்டிங் வைச்சிருந்தாங்கன்னா... அந்த ஏரியாவுல இருக்கிற ஏதாவது ஒரு வீட்டுல காசு கொடுத்து, சமைக்கச் சொல்லி சாப்பிடுவேன். அப்படி கம்மங்கூழும் கருவாட்டுக் குழம்பும் சாப்பிட்டிருக்கேன்.
கல்யாணத்துக்கு முன்னாடியெல்லாம் விருப்பம்போல சாப்பிட்டுக்கிட்டு இருந்தேன். இப்போ, வீட்டம்மா வந்துட்டாங்க. விதவிதமா ருசியா சமைக்கிறாங்க. அதனால நாக்கை கண்ட்ரோல் பண்ண முடியல. அவங்க எது சமைச்சாலும் ஃபுல்லா கட்டுவேன். சினிமாவுக்கு வர்றதுக்கு முன்னாடி மலேசியாவுல இரண்டு வருஷம் வேலை பார்த்தேன். அங்கே `நாசிலிமா’ ன்னு ஒரு உணவு உண்டு. பச்சரிசியை தேங்காய்ப்பால்ல வேகவச்சுத் தருவாங்க. சைடிஷ், சென்னாங்குண்ணி கருவாடு.
உடம்பை ஃபிட்டா வைச்சுக்கணும்னு ஆசையிருக்கு. அதனால, கடந்த ரெண்டு மாசமா கவனம் செலுத்திக்கிட்டு வர்றேன். நம்முடைய கலாசாரத்துல `குத்துவரிசை’ங்கிற கலை கொஞ்சம் கொஞ்சமாக அழிஞ்சுக்கிட்டு வருது. இந்தக் கலையை முழுசா தெரிஞ்சுக்கிட்டவங்க ஒருசிலர்தான் இருக்காங்க. இதை கத்துக்கிட்டோம்னா உடம்பும் மனசும் உறுதியாயிடும். இந்தக் கலையை தெரிஞ்ச வீரமணி மாஸ்டர் இப்போ கோடம்பாக்கத்துல இருக்காங்க. அவருக்கிட்டதான் பயிற்சி எடுத்துக்கிட்டு வர்றேன். ஃபிட்னெஸுக்காக ஜிம்முக்கெல்லாம் போற பழக்கமில்ல” என்கிறார் முனிஸ்காந்த்.


`1549 நாள்கள் தேடியாச்சு... இனிமே முடியாது!' - முடிவுக்கு வந்த MH370 தேடல்

'35,000 அடியில் பறந்து கொண்டிருக்கிறோம் என தொடர்ந்து இரண்டு முறை விமானத்தில் இருந்து  தரைக்கட்டுப்பாட்டு மையத்துக்கு பதில் வர, அவர்கள் மறுமுனையில் விமானத்தை தொடர்புகொள்ள பதில் ஏதும் வரவில்லை. தரை கட்டுப்பாட்டில் இருந்த அதிகாரிகள் ``நீங்கள் தற்போது வியட்நாம் நாட்டின் எல்லைக்குள் நுழைந்திருப்பதால் உடனே ஹோ சி மின் நகரத்தை தொடர்புகொள்ளுங்கள்" கூறியது.

மார்ச் 8, 2014 சனிக்கிழமை அதிகாலை 12.40 மணிக்கு விமானம் ஒன்று கோலாலம்பூரிலிருந்து சீனாவின் பெய்ஜிங்குக்கு கிளம்பத் தயாராகிக் கொண்டிருந்தது. முதன்மை பைலட் ஜஹாரி அஹ்மத் ஷாவும், துணை பைலட் ஃபாரிக் அப்துல் அமிதும் தயாராக இருந்தனர். வழக்கம் போல் தரைக்கட்டுப்பாட்டு நிலையத்தில் இருந்து அறிவிப்பு வர ``குட் மார்னிங் ATC (AIR TRAFFIC CONTROL), இது MH 370" என பதிலளித்து விட்டு , 239 பயணிகளுடன் விமானம் பறக்கத் தொடங்கியது. '35,000 அடியில் பறந்து கொண்டிருக்கிறோம் என தொடர்ந்து இரண்டு முறை MH370 விமானத்தில் இருந்து தரைக்கட்டுப்பாட்டு மையத்துக்குப் பதில் வர, அவர்கள் மறுமுனையில் விமானத்தை தொடர்புகொள்ள பதில் ஏதும் வரவில்லை. தரை கட்டுப்பாட்டில் இருந்த அதிகாரிகள் ``நீங்கள் தற்போது வியட்நாம் நாட்டின் எல்லைக்குள் நுழைந்திருப்பதால் உடனே ஹோ சி மின் நகரத்தைத் தொடர்புகொள்ளுங்கள்" எனக் கூறினர்.
அதற்கு விமானத்தில் இருந்து ``ஆல் ரைட், குட் நைட்" என்று பதில் வர ஒட்டுமொத்த மலேசிய விமான தரைக் கட்டுப்பாட்டு மையமும் அதிர்ச்சிக்குள்ளானது. பின்னர் ரேடார் சிக்னலில் இருந்து முற்றிலும் விலகியது 'MH370'. அடுத்த நாள் காலை உலகின் தலைப்புச் செய்தி இந்த விமானம்தான். அதன் பிறகு MH370 பற்றி எழுந்த பல கேள்விகளுக்கு இன்று வரை பதில் கிடைக்கவில்லை. இந்நிலையில் மலேசிய விமானமான MH370யை தேடும் பணியை கைவிட்டுள்ளதாக மலேசிய அரசு அதிகாரபூர்வமாக அறிவித்துள்ளது,

விமானத்தில் இருந்த பயணிகள்
மொத்தம் 239 பயணிகள் இவ்விமானத்தில் பயணித்தனர். நீண்ட விசாரணைக்கு பிறகு, 2 நபர்கள் போலி பாஸ்போர்ட்டுடன் பயணித்துள்ளனர் என்பது கண்டறியப்பட்டது. பிறகு அதில் ஒருவர் Pouria Nour Mohammed , மற்றொருவர் Christian Kozel என்பதும், இருவரும் தீய நோக்கத்துக்காக பயணம் மேற்கொள்ளவில்லை என்பதும் உறுதிசெய்யப்பட்டது.

1. சீனா/தைவான் - 152 + 1 குழந்தை
2. மலேசியா - 38
3. இந்தோனேசியா - 7
4. ஆஸ்திரேலியா - 6
5. இந்தியா - 5
6. அமெரிக்கா - 3 + 1 குழந்தை
7. ஃப்ரான்ஸ் - 4
8. கனடா - 2
9. நியூசிலாந்து - 2
10. உக்ரைன் - 2
11. இத்தாலி - 1
12. நெதர்லாந்து - 1
13. ஆஸ்திரியா - 1
14. ரஷ்யா - 1

பைலட்தான் காரணமா ?
பைலட் ஜஹாரி அஹ்மத் ஷா , விமானம் ஓட்டுவதில் 33 வருட அனுபவம் பெற்றவர். மற்றவர்களுக்குப் பயிற்சி அளிப்பதில் முக்கியமானவரும் கூட. ஃபாக்கர் F50, ஏர்பஸ் A300, போயிங் 737 ரக விமானங்களை எளிதில் கையாள்பவரும் ஆவார். காணாமல் போன இந்த விமானத்தை ஓட்டுவதற்கு முன்பு வரை கூட இவர் மகிழ்ச்சியாகதான் இருந்தார், துணை பைலட் ஆன  ஃபாரிக் அப்துல் அமிதும் இதே மனநிலையில் தான் இருந்துள்ளார். எனவே, பைலட்கள் இதற்கு எந்த விதத்திலும் காரணமில்லை என விசாரணையில் தெளிவாகத் தெரியவந்தது.
கடைசியாக விமானம் எங்கு சென்றது ?
விமானம் மலேசியாவில் இருந்து வியட்நாமுக்குச் செல்லும் வழியில் தென்சீனக் கடல் பகுதியில் சென்றது, திடீரென இடதுபுறமாக திரும்பி இந்தியப் பெருங்கடலை நோக்கிச் சென்றது என்றும் கூறப்படுகிறது. தெற்கு சீனக் கடல் பகுதியில்தான் கடைசியாக 1.30 மணி அளவில் இணைப்பு துண்டிக்கப்பட்டது. சிவிலியன் ரேடாரில் பதிவாகி இருக்கும் இடத்துக்கும், மிலிட்டரி ரேடாரில் பதிவாகி இருக்கும் இடத்துக்கும் இடையேயுள்ள வித்தியாசம் கிட்டத்தட்ட 300 கிலோ மீட்டர் ஆகும். இதுகுறித்து பேசிய மலேசியன் சிவில் அவியேசன் துறைத்தலைவர் அசாருதீன் அப்துல் ரஹ்மான், ' உங்களிடம் சில விஷயங்களைதான் சொல்ல முடியும், எல்லாவற்றையும் பகிர்ந்துகொள்ள முடியாது ' என்று கூறினார்.
தரமற்ற விமானமா எம் ஹச் 370 ?
2002-ல் `மலேசியன் ஏர்லைன்ஸ்' நிறுவனம் இந்த எம் ஹச் 370 விமானத்தை வாங்கியது. காணாமல் போகும் வரை 53,465.21 மணி நேரம் பறந்துள்ளதாக அதன் சி.இ .ஒ அஹ்மத் ஜெளஹாரி யாயா கூறினார். உலகின் மிக பாதுகாப்பான விமான வகைகளுள் இதுவும் ஒன்று என்பது குறிப்பிடத்தக்கது.
தாழ்வாகப் பறந்தது!
அலிஃப் பாதி அப்துல் ஹாதி என்பவர் விமானம் மாயமான அன்று நள்ளிரவு 1.45 மணிக்கு தன் வீட்டின் மேல் பகுதியில் வெளிச்சம் வழக்கத்தைவிட அதிகமாக இருந்ததாகவும், விமானம்  'பச்சோக்' என்ற கடலை ஒட்டிச் சென்றதாகவும் கூறினார். அதனருகே மீன் பிடித்துக் கொண்டிருந்த ஆசிக் இப்ராஹிம் என்ற மீனவர் 1.30 மணியளவில் மிகவும் தாழ்வாக விமானம் பறந்ததாக அப்போது தெரிவித்திருந்தார். இது எந்த அளவுக்கு உண்மை என்று தெரியவில்லை.
அதேபோல், விமானம் தொலைந்த சனிக்கிழமையில் இருந்து திங்கள் கிழமை வரை ஏறக்குறைய 3 நாள்கள் வரை சில சீனப் பயணிகளின் செல்போன்கள் செயல்பாட்டில் இருந்ததாக 'சீனா சோஷியல் நெட்வொர்க்கிங் வலைதளம்' தெரிவித்தது. அதன் பிறகு அந்த சிக்னல் நின்றுவிட்டது. கடல் பகுதியில் சென்றுகொண்டிருந்தபோதே விமானம் தன்னுடைய சிக்னலை இழந்தது. அவ்வாறு இருப்பின், எப்படி செல்போன் மூன்று நாள் வரை செயல்பட்டிருக்க முடியும் ? இதுபோன்ற சந்தேகங்களும் எழுந்தன.
தொடர் தேடுதல் வேட்டை
மாயமான இந்த விமானத்தைப் பற்றி வெளியில் தெரிந்தவுடன் அனைத்து நாடுகளும் தேடுதல் பணியை முடுக்கிவிட்டன.  சீனா, ஆஸ்திரேலியா, தாய்லாந்து, இந்தோனேஷியா, வியட்நாம், சிங்கப்பூர், ஃபிலிப்பைன்ஸ், நியூசிலாந்து மற்றும் அமெரிக்கா ஆகிய நாடுகள் மலேசியாவுடன் இணைந்து தேடுகின்றன. இதுக்காக சீனா தன்னிடம் உள்ள  ஹை-ரெசல்யூஷன் சேட்டிலைட்டுகளை இந்த விமானம் தேடுதல் பணிக்காக கொடுத்தது. தென் சீனக் கடல் பகுதியில் 222 கிலோ மீட்டர்  கிழக்கில் உள்ள பகுதியில் கேபிள் போன்ற உதிரிபாகம் கிடைத்ததாக  சீனாவும், அங்கிருந்து 387 கிலோ மீட்டர் தொலைவில் எண்ணெய் படலம் உள்ளதாக வியட்நாம் அரசும் தெரிவித்தது. முடிவில் இவ்விரு பொருள்களும் தொலைந்துபோன விமானத்தைச் சேர்ந்தது இல்லை என்று உறுதியானது.
2015 ஜூலையில் இந்தியப் பெருங்கடலில், பிரான்ஸ் நாட்டின் கட்டுப்பாட்டில் இருக்கும் ரீ-யூனியன் தீவில் உள்ள கடற்கரையில் விமானத்தின் இறக்கைப் பகுதி கிடைத்தாக கூறப்பட்டது. இதை மலேசிய பிரதமர் நஜிப் ரசாக் அதை உறுதி செய்தார். தொடர்ந்த தேடுதல் வேட்டையில் தொய்வு ஏற்பட, ஒவ்வொரு நாடாக விலகியது.
மலேசிய அரசு மீது வழக்கு
காணாமல் போன அந்த விமானத்தில் பயணித்த ஜீ ஜிங் ஹாங்க் என்பவரின் மகன்கள் இருவர் கோலாலம்பூர் நீதிமன்றத்தில் வழக்கு தொடர்ந்தனர். அதில் கவனக் குறைவாக செயல்பட்ட விமான நிறுவனத்தின் மீதும், மலேசிய விமானப்படை தளபதி மீதும் குற்றம் சாட்டிருந்தனர். மேலும் தங்களுக்கு நஷ்ட ஈடு வேண்டும் என்ற கோரிக்கையும் விடுத்திருந்தனர். இது பெரும் சர்ச்சைக்குள்ளானது.
2017-ல் ஆஸ்திரேலிய விசாரணை அதிகாரிகள், `` நவீன காலகட்டத்தில் கண்டுபிடிக்க முடியாமல் போனது வருத்தம்" என்றும் கூறினார். இந்தத் தேடுதல் பணியானது, பெரிய பரப்பளவில் மேற்கொள்ளப்பட்ட ஆய்வாகும். 1046 நாள்களுக்குப் பிறகு இத்திட்டத்தை ஆஸ்திரேலியா அதிகாரிகள் கைவிட்டனர்.

தனியார் நிறுவனத்துடன்  ஒப்பந்தம்
நீண்ட இடைவெளிக்குப் (4 ஆண்டுகளுக்கு) பிறகு, அமெரிக்காவைச் சேர்ந்த 'ஒசன் இன்ஃபினிட்டி' நிறுவனத்துடன் ஓர் ஒப்பந்தம் மேற்கொண்டது மலேசியா அரசு. அதன்படி, 90 நாள்களுக்குள் விமானம் தொடர்புடைய கறுப்பு பெட்டியையோ அல்லது எதாவது ஒரு பாகத்தையோ கண்டுபிடித்தால் மலேசிய அரசு அந்நிறுவனத்துக்கு 70 மில்லியன் டாலரை தரவேண்டும் என்று  ஒப்பந்தம் மேற்கொள்ளப்பட்டது. கண்டுபிடிக்காத பட்சத்தில் எந்த ஒரு பணமும் தரப்படமாட்டாது என்பது குறிப்பிடத்தக்கது. அதிநவீன கப்பலுடன் AUV என்ற கருவியை இது பெற்றுள்ளது. இதன் மூலம் 6,000 அடி வரை தெளிவான டேட்டாக்களைப் பெறமுடியும். இந்தியப் பெருங்கடலின் தென்பகுதியில் 25,000 சதுர கிலோமீட்டரில் விழுந்திருக்கலாம் என்று முடிவு செய்யப்பட்டு அங்கும் தேடுதல் வேட்டை தொடர்ந்தது. இதுவரை எதுவும் கிடைக்காததால், கடைசியாக ஓசன் இன்பினிட்டி நிறுவனம் தற்போது இத்திட்டத்தைக் கைவிட்டுள்ளது.
தொடரும் மர்மம்...!
தொலைந்து போன எம் ஹச் 370 விமானமானது எங்காவது விபத்தில் சிக்கியிருந்தால் தடயம் எதாவது கிடைத்திருக்கும், தொலைந்து போன விமானமானது 7 மணி நேரம் செல்லக் கூடிய எரிபொருளைக் கொண்டது, அது என்ன ஆயிற்று? , பைலட் வேண்டுமென்று எதாவது செய்தாரா, வேறு யாரோ கடத்தினார்களா எனப் பல்வேறு மர்மங்கள் என பல்வேறு வாதங்கள் எழுந்தன. ஆனால், இதையெல்லாம், நம்புவதா, இல்லை வேண்டாமா என்றே தெரியவில்லை. தொழில்நுட்பத்தில் மனிதன் எத்தனையோ அடிகள் முன்னேறிவிட்டாலும் கூட, இன்னும்கூட பல்வேறு மர்மங்களுக்கு அவனால் விடை கண்டறிய முடியவில்லை. தற்போது MH 370-ம் அந்தப் பட்டியலில் இணைந்துள்ளது.


மலேசியா: `பாடப் புத்தகத்தில் பெரியார் படம் இருக்கக் கூடாது` - இந்து சங்கத்தின் எதிர்ப்பால் சர்ச்சை!

மலேசிய இந்து சங்கம், அங்கிருக்கும் தமிழ்ப் பள்ளிகளில் திராவிடக் கொள்கையைப் பரப்புவதை நிறுத்திக்கொள்ள வேண்டும் என்று, பத்திரிக்கைச் செய்தியை வெளியிட்டதைத் தொடர்ந்து அங்கு வாழும் தமிழர்களில் ஒரு பகுதியினரிடையே சர்ச்சை வெடித்திருக்கிறது.கடந்த பிப்ரவரி 16-ம் தேதி அது தொடர்பான அறிக்கையை மலேசிய இந்து சங்கம், அதிகாரபூர்வமாக மலேசியத் தமிழ் பத்திரிக்கைகளுக்கு அனுப்பியது.
குறிப்பிட்ட அறிக்கையில், தமிழ்ப் பள்ளிகளில் இந்து சமயப் புறக்கணிப்பும், திராவிட கொள்கையைப் பரப்பும் நடவடிக்கைகளும் தீவிரமாக மேற்கொள்ளப்படுவதாகவும், கல்வி அமைச்சகத்தின்ன் பாடத்திட்டப் பிரிவின் சில அதிகாரிகள் பள்ளிகளில் திராவிட கொள்கைகளைப் பரப்புவதாகவும் அந்த அறிக்கையில் குற்றம் கூறியிருந்தது மலேசிய இந்து சங்கம். அதோடு, பள்ளி பாட நூலில் தை மாத முதல் நாளே தமிழர் புத்தாண்டு என்ற கருத்து திணிக்கப்படுவதையும் ஏற்றுக்கொள்ள முடியாது என்றும், மறைமுகமாக பள்ளிப்பாட புத்தகங்களில் பெரியாரின் கொள்கைகளும் அவரைப்பற்றிய செய்தி திணிப்பும் மேலோங்கி இருப்பது ஏற்றுக்கொள்ள முடியாத ஒன்று என்றும் அச்சங்கம் மிக கடுமையாக எச்சரித்திருந்தது.
 அதிர்ச்சியும் கோபமும்...இந்து சங்கத்தின் இந்தப் பத்திரிக்கைச் செய்தி, மலேசியத் தமிழ் மக்கள் ஒரு பகுதியினரிடம் அதிர்ச்சியையும் சினத்தையும் ஏற்படுத்தியிருக்கிறது. தொடர்ந்து பத்திரிக்கையிலும், சமூக ஊடகங்களிலும் இது தொடர்பான எதிர்வினைகளை குறிப்பாக, திராவிடக் கொள்கையைப் பின்பற்றுபவர்களும், பெரியார் ஆதரவாளர்களும், தமிழ்ப் பற்றாளர்களும் இந்து சங்கத்தின் இந்த அறிக்கைக்கு எதிர்வினையாற்றிவருகிறார்கள்.  மலேசிய இந்து சங்கத்தின் தலைவரான மோகன் ஷான் வெளியிட்டிருக்கும் இந்தக் கருத்துக்கு, மலேசிய இந்தியர்களின் தாய்க் கட்சியான ம.இ.கா தனது எதிர்ப்பைத் தெரிவித்திருக்கிறது. பொங்கல் என்பது பண்பாட்டு விழா என்றும், அதற்கு மதச் சாயம் பூச வேண்டாம் என்றும் அந்தக் கட்சி மலேசிய இந்து சங்கத்திடம் வலியுறுத்தியது. மேலும், இந்து சங்கம் வெளியிட்ட அறிக்கையை திரும்பப் பெற வேண்டும் என்றும் அந்தக் கட்சி கூறியிருந்தது. ஆனாலும், ம.இ.கா-வைத் தவிர, எந்த ஒரு மதம் சாரா இயக்கமோ அல்லது திராவிட இயக்கமோ இந்து சங்கத்துக்கு எழுத்துபூர்வமான எதிர்வினையை ஆற்றவில்லை. இருப்பினும், பல தனி மனிதர்கள் இந்து சங்கம் மீதான தங்கள் அதிருப்தியைப் பதிவு செய்துவருகின்றனர்.
``தமிழருக்கான புத்தாண்டு தை முதல்நாள்தான். தைப்பொங்கல் இந்து மதத்தவர்கள் மட்டும் கொண்டாடும் ஒரு பண்டிகையல்ல. முஸ்லிம் தமிழர்களும், கிறிஸ்தவத் தமிழர்களும் கொண்டாடும் உழவர் திருநாள். அதற்கு மதச் சாயத்தைப் பூச வேண்டாம்’’ என சமூக ஊடகங்களில் அவர்கள் வலியுறுத்திவருகிறார்கள். இந்து சங்கத் தலைவர் மோகன் ஷான் வலியுறுத்தும் ஆர்.எஸ்.எஸ் சித்தாந்தத்தைக்கொண்டு, மலேசிய நாட்டில் தமிழையும் தமிழனையும் ஒருபோதும் வெல்ல முடியாது என்று வெளிப்படையான கோபத்தையும் பலர் பதிவு செய்துவருகின்றனர்.
தமிழ்ப் புத்தாண்டுஇதனைத் தொடர்ந்து மோகன் ஷான் மற்றுமோர் அறிக்கையைப் பத்திரிகைகளில் வெளியிட்டார். அதில் ``சித்திரை முதல் தேதிதான் தமிழர் புத்தாண்டு. அதில் எந்த மாற்றுக் கருத்துமில்லை. தமது இந்தக் கூற்றோடு இந்து மதம் சார்ந்த 13 இயக்கங்கங்கள் உடன்பட்டிருப்பதாக அவர் அந்த அறிக்கையில் தெரிவித்திருக்கிறார். தவிர, தமது சங்கம் பொங்கலுக்கு மதச் சாயம் பூசுகிறது என்று சிலர் கூறுவது வேடிக்கையாக இருக்கிறது’’ என்றும் அவர் தெரிவித்திருக்கிறார்.மோகன் ஷானின் இந்த மறு அறிக்கையால் இந்தச் சர்ச்சை அங்கு மேலும் நீடிக்கிறது. இதனால், இந்த விவாதம் தீவிரமடைந்துவருகிறது.  மலேசிய இந்து சங்கத்துக்கு நிலையான ஒரு கருத்து இல்லை என்று மோகன் ஷானின் கருத்தை எதிர்ப்பவர்கள் பதிவு செய்துவருகிறார்கள். சில வருடங்கள் வரையில் அரசு ஆதரவின் கீழ் `ஒரே மலேசியா’ எனும் கோட்பாட்டின் கீழ் பொங்கல் பண்டிகையை மதம்-இனம் சாராமல் மலாய்க்காரர்களும் தமிழர்களோடு சேர்ந்து கொண்டாடினர். 2018-ம் ஆண்டில், `பொங்கல் மதம் சார்ந்த பண்டிகை. பள்ளிகளில் அதைச் செய்ய அனுமதிக்கக் கூடாது; மலாய் மாணவர்கள் பொங்கல் பண்டிகளில் ஈடுபடக் கூடாது’ என்ற மலாய் அதிகாரி ஒருவர் தெரிவித்த கருத்துக்கு இதே இந்து சங்கத்தைச் சேர்ந்த மோகன் ஷான், ` பொங்கல் மதம் சார்ந்த பண்டிகை அல்ல, அது பண்பாட்டு விழா` என்று அறிக்கைவிட்டிருந்தார். தான் கூறிய கூற்றுக்கு எதிராக இப்போது அவரே மாற்றிப் பேசுகிறார் என்று பலர் விமர்சிக்கின்றனர்.
 பாடத்திட்டம்மலேசிய அரசு பாடத்திட்ட வழக்கப்படி ஆறு ஆண்டுகளுக்கு ஒரு முறை புதிய பாடப் புத்தகம் தயாரிக்கப்படும். அதன்படி கடந்த 2016-ம் ஆண்டு தயாரிக்கப்பட்ட பாடப்புத்தகத்தில், தமிழர்களுக்குப் பங்காற்றிய மூன்று அறிஞர்கள் குறித்துச் சிறு குறிப்பு எழுதப்பட்டிருக்கிறது. அதில் 10 வரிகளில் பெரியார் குறித்த அறிமுகம் எழுதப்பட்டிருக்கிறது. அடுத்த ஆண்டு இந்தப் பாடப்புத்தகம் காலாவதியாகும் நிலையில், பெரியார் குறித்த தகவல்கள் பாடப் புத்தகத்தில் இருப்பது சமயத்துக்கு எதிரானது என்று மலேசிய இந்து சங்கம் எதிர்ப்பு தெரிவித்திருக்கிறது. இந்த நிலைப்பாடு தொடர்பாக மலேசியத் தமிழர்களில் ஒரு பகுதியினர் இந்து சங்கத்துக்கு எதிரான கருத்தைத் தெரிவித்துவருகிறார்கள். பொங்கல் தமிழர் திருநாள், அது தமிழர்களின் புத்தாண்டு என்று தொடர்ந்து பலர் குரல் எழுப்பிவருகின்றனர். இந்த எதிர்ப்புக் குரல் நாளுக்கு நாள் தீவிரமடைந்துவருவது குறிப்பிடத்தக்கது. ``இந்து சங்கம் குற்றம் சுமத்தியிருப்பதுபோல எந்த எதிர்மறைக் கருத்தும் கல்வி பாடத்தில் இல்லை என்றும், அது கூறியிருப்பதுபோல பள்ளிப் பாடப்புத்தகத்தில் பொங்கல்விழா தமிழர்களின் புத்தாண்டு என்ற கருத்தை மாணவர்கள் மத்தியில் திணிப்பது போன்ற எந்தப் பதிவும் இல்லை’’ என்று கல்வியாளர்களும் தங்கள் கருத்தைத் தெரிவித்திருக்கின்றனர்.
மோகன் ஷான் கூறுவது என்ன?``இறையாண்மையைப் போற்றும் மலேசியத் திருநாட்டில் இந்து சமயத்துக்கு எதிரான கொள்கைகளைக் கொண்டவர்களின் சித்திரத்தையும், அவர்களைப் பற்றிய குறிப்புகளையும் பாடத்திட்டத்தில் இணைப்பது என்பது மிகக் கடுமையாகப் பார்க்க வேண்டிய ஒரு விஷயம். 6-ம் வகுப்பு பாடப்புத்தகத்தில் ஈ.வெ.ராமசாமி, அன்னை தெரேசா ஆகியோரின் படங்கள் இடம்பெற்றுள்ளன. மேலும், காவி உடையில் காட்சியளிக்கும் சுவாமி விவேகானந்தர் வெள்ளை உடையில் இருப்பது போன்று காட்டப்பட்டதன் உள்நோக்கம்தான் என்ன?" என்று மோகன் ஷான் கேள்வி எழுப்புகிறார்.யோகி சந்துரு, விகடன் இணையதளத்துக்காக மலேசியாவிலிருந்து...